title: Suurhyökkäys Syväriltä 1944

text: Suomalaisten onneksi 25. ja 26.kesäkuuta olivat sateisia ja myrskyisiä. Lisäjoukkojen tulo Tuuloksen sillanpäähän estyi. Pisissä lyöty 15. Prikaati säästyi vetäytyessään neuvostoilmavoimien iskuilta. Puolustajat eivät enää haaveilleetkaan sillanpään tuhoamisesta, vaan sen rajoittamisesta, kunnes 15. Prikaati ja 5. Divisioona ehtisivät ohittaa alueen kehnoa, mutta käyttökuntoista kiertotietä pitkin. 15. Prikaatin joukkojen vetäytyessä neuvostojoukot ylittivät Tuulosjoen ja saivat yhteyden sillanpäässä olleisiin joukkoihin. Kenraalimajuri Kustaa Tapolan 5. Divisioona jatkoi kiivaasti taistellen vetäytymistään vielä 27. kesäkuuta. Huonokuntoisella tiellä jouduttiin raskas kalusto hylkäämään tienpuoleen.


title: Suurhyökkäys Syväriltä 1944

text: Tuuloksen maihinnousutaistelujen todetaan päättyneen samana päivänä. Maihinnousun torjunnan epäonnistumiseen johtui monesta seikasta: valmistautumattomuudesta, torjuntaan sopivien joukkojen puutteesta, rannikkojoukkojen ja kenttäarmeijan yhteistyön kehnoudesta sekä kiireessä järjestetyistä johtosuhteista. Maihinnousu saatiin kuitenkin rajoitetuksi niin kauaksi aikaa, että VI Armeijakunnan oikean siiven joukot ehtivät vetäytyä kiertotietä turvaan.


title: Suurhyökkäys Syväriltä 1944

text: Aunuksen kannaksen länsiosassa käytyjen raskaiden viivytystaistelujen aikana Isaksonin 7. divisioona vetäytyi Syväriltä pääosin Äänisen rantatietä ja osin Muurmannin rataa pitkin kohti pohjoista. PSS-aseman murtuminen nopeutti vetäytymistä. Äänislinnasta luovuttiin taistelutta puolelta öin 27.–28. kesäkuuta. Itäkarjalaiset eivät juurikaan suomalaisten vetäytymistä surreet, vaan toivottivat neuvostojoukot laulaen tervetulleiksi takaisin. Vaikka Talvelan saranaksi kaavailema PSS-asema oli pettänyt, ei Laatokan rantatien puolustus murtunut. Yhtämittaiset viivytystaistelut mahdollistivat koko itäisen Itä-Karjalan tyhjentämisen. Myös II Armeijakunta selviytyi pois neuvostojoukkojen alta Maaselänkannakselta. Neuvostoliiton sodanjohto haukkui kovin sanoin Karjalan Rintamaa väittäen, että ”rintaman esikunta on täynnä saamatonta ja kykenemätöntä henkilöstöä.”


title: Suurhyökkäys Syväriltä 1944

text:
Suomalaisten selviydyttyä Tuuloksen maihinnousukriisistä puolustus asettui Vitelen-Suurimäen linjalle. Kahden päivän raskaiden taistelujen jälkeen 5. divisioonan oli vetäydyttävä Suurimäen viivytyslinjaan. Heinäkuun 1. päivän yönä puna-armeijan kaartinjoukot karkottivat suomalaiset sieltä. Aunuksen Ryhmän vasemmalla sivustalla taistelleet 8. divisioona ja 7. divisioona vetäytyivät metsiä ja soita myötäillen Vieljärven maastoon.
Puna-armeijan jalkaväki koukkaili kesällä 1944 sangen tehokkaasti, jollei rintamahyökkäys johtanut tulokseen. Talvisodan kömpelöstä taktiikasta ei enää näkynyt jälkeäkään. Jatkuva perääntyminen kulutti puolustajien voimia ja hermoja. Hyökkääjän jalkaväki, tykistö, lentokoneet ja panssarit painostivat herkeämättä. Panssarit saatiin pidetyksi aisoissa saksalaisilta saaduilla panssarinyrkeillä ja -kauhuilla. Noin 150 kilometrin taipaleella Syväriltä U-asemaan tuhottiinkin toistasataa panssaria, suurin osa raskaita. Puolet tuhottiin lähitorjunta-aseilla, toinen puoli panssarintorjuntatykeillä.


title: Suurhyökkäys Syväriltä 1944

text: Suomalaisten vetäytyessä U-asemaa varustettiin kuumeisesti; 3. heinäkuuta mennessä aseman eteläosissa oli paikoillaan jo neljä patteria. Salmin-Tulemajoen viivytyslinjalla taisteltiin ankarasti 4.–6. heinäkuuta. Talvela oli antanut jyrkän käskyn pitää viivytyslinja, mutta kenraaliluutnantti Krutikovilla oli liikaa voimaa. Uupuneiden puolustajien oli vetäydyttävä taaksepäin. Heinäkuun 7. päivänä, lähes kolme viikkoa kestäneiden yhtäjaksoisten taistelujen jälkeen Talvelan joukot olivat U-aseman etumaastossa. Tilanne oli sama kuin Karjalankannaksella VKT-asemassa: ei ollut varaa perääntyä enää vaaksaakaan.


title: Suurhyökkäys Syväriltä 1944

text: U-aseman taisteluvalmius oli suurin Pitkärannan ja Uomaan teiden suunnissa. Kenttävarustustöitä oli tehty 25 kilometrin matkalta ja vielä rakentamatonta linjaa oli noin 45 kilometriä. Aseman edessä oli yhtenäinen piikkilankaeste, uhatuimpia suuntia suojelivat panssarikaivannot ja miinakentät. Tärkeimmät tuliasepesäkkeet olivat valmiina, mutta betonityöt olivat jääneet kesken; korsut ja konekivääriasemat varustettiin vain puu- tai irtokivikatoilla.


title: Suurhyökkäys Syväriltä 1944

text: U-asemaa valmistautuivat puolustamaan 5. divisioona, 15. prikaati, 8. divisioona ja 7. divisioona. Joukot olivat kuluneet pahoin kolme viikkoa kestäneissä taisteluissa. toisaalta myös puna-armeija oli kärsinyt raskaita tappioita sumeilemattoman hyökkäystaktiikkansa johdosta. Suomalaisten rintama oli supistunut 120 kilometristä melkein puoleen. Taisteluteho oli kohentunut siirryttäessä ”omalle maaperälle” ja varustettuihin asemiin. Vetäytyminen U-asemaan tapahtui kaikkialla kiivaasti taistellen. 7. armeijan päävoimat hyökkäsivät Käsnäselän suunnalla, missä 8. Divisioona oli ahtaalla. Iskut kohdistuivat varsinkin 8. divisioonan ja 15. prikaatin saumaan.


title: Suurhyökkäys Syväriltä 1944

text: Heinäkuun 10. päivän koittaessa olivat suomalaiset ryhmittyneet U-asemaan, johon 7. armeijan voitonvarmat joukot saivat kosketuksen Lemetissä. Tavoitteena oli murtaa puolustusasema suoraan liikkeestä. Aamuyöllä eteenpäin edenneet neuvostopanssarit saivat vastaansa suomalaistykistön keskityksen, millaista ne eivät olleet ennen kokeneet. Yksitoista patteristoa tuhosi Lemetin tielle 7 ja vaurioitti useita panssareita. Puolustajien itseluottamus kasvoi silmissä.


title: Suurhyökkäys Syväriltä 1944

text: Seuraavana yönä neuvostojoukot ryhmittyivät Nietjärven koillis- ja eteläpuolelle. Suomalaisten puolustusasemassa Nietjärven länsipuolella oli kolme peräkkäistä linjaa noin puolen kilometrin päässä toisistaan. Molemmat linjat oli vedetty kalliomaastoon, missä suunnitellut taisteluhaudat oli merkitty vasta kalkilla. Kolmas puolustuslinja sijaitsi kapealla hiekkaharjulla, joka oli juuri jyrkennetty panssariesteeksi. Torjuntavoiton saavuttanutta yhtymää komensi 5. divisioonan komentaja kenraalimajuri Kustaa Tapola, joka palkittiin tästä saavutuksestaan Mannerheim-ristillä.


title: Suurhyökkäys Syväriltä 1944

text: Aamupäivällä 11. heinäkuuta suomalaisten asemiin tuli tykistövalmistelu. Seuranneessa hyökkäyksessä neuvostoliittolaiset valtasivat ensimmäisen puolustuslinjan, vaikka suomalaiset tuhosivat kuusi panssaria. Vastahyökkäys onnistui vain osittain. Seuraavana päivänä 12. heinäkuuta hyökkäyksen voima yltyi. Tykistövalmistelu muuttui rumputuleksi; puna-armeijan tykistö ampui liki kuuden kilometrin syvyyteen etulinjasta yli 20 000 kranaattia ja rakettia. Neuvostojalkaväen hyökkäys torjuttiin 12 suomalaispatteriston tulella muualla paitsi Nietjärven lounaispuolella. Molemmat osapuolet kärsivät raskaita tappioita kiivaissa lähitaisteluissa. Vastaiskuista huolimatta Nietjärven lounaispuolen etummaiset taisteluhaudat jäivät vihollisen haltuun.


title: Suurhyökkäys Syväriltä 1944

text: Ratkaiseva taistelu U-aseman kohtalosta alkoi Nietjärvellä 15. heinäkuuta ja riehui kolme päivää. Linja piti muualla, paitsi Jalkaväkirykmentti 44:n I ja II pataljoonan kaistoilla. Toisella puolustuslinjalla sijainnut Maksimmof-kukkula menetettiin ankaran taistelun jälkeen. Iltapäivällä 15. heinäkuuta hyökkääjä murtautui kolmannenkin puolustuslinjan läpi Teirilammen pohjoispuolella ja Yrjölässä, Nietjärven lounaisrannalla. Kenraalimajuri Tapola käynnisti vastatoimet hyökkääjän lyömiseksi takaisin. Aunuksen Ryhmän reservistä kuljetettiin neljä pataljoonaa vahvistuksineen Nietjärvelle. Vastahyökkäykseen keskitettiin kahdeksan pataljoonaa. Ensimmäinen isku suoritettiin Teirilammen länsipuolelle murtautuneisiin neuvostojoukkoihin. Ne tuhottiin ilta- ja yötaisteluissa 15.–16. heinäkuuta. Aamun valjettua tantereella oli arviolta 600 kaatunutta puna-armeijan sotilasta. Silti linjaan jäi 300–400 metriä leveä murtuma, jota suomalaiset eivät vielä saaneet tukituksi. Ilmatilaa hallinneet neuvostokoneet häiritsivät suomalaisten vastaiskuja parinsadan koneen voimin. Ne aiheuttivat suomalaisille paljon tappioita.


title: Suurhyökkäys Syväriltä 1944

text: Heinäkuun 15. päivän illalla kenraalimajuri Kustaa Tapola antoi Nietjärven puolustajille käskyn ”lyödä vihollinen ja vallata Maksimmof-linja takaisin.” Käsky päättyi jämerästi: ”Pellit kiinni molemmin puolin viimeiseen mieheen. Hyökkäys on pidettävä kerta kaikkiaan käynnissä.” Vastahyökkäys alkoi tykistön ja kranaatinheittimistön tehokkaalla tulella 16. heinäkuuta kello 03.00. Jalkaväkirykmentti 45:n II pataljoona hyökkäsi pohjoisesta, 15. Prikaatin IV pataljoona koillisesta ja Jalkaväkirykmentti 44:n III Pataljoona luoteesta. Hyökkäys edistyi hitaasti ja suurin tappioin, sillä panssareita ei saatu tuhotuiksi maastovaikeuksien johdosta. Aamun koittaessa vastapuoli toi panssarinsa takaisin Yrjölästä. Puna-armeijan vastahyökkäyksen tyrehdyttyä koottiin Suomen puolella uusia iskuosastoja taisteluhautojen vyörytykseksi. Uusi vastahyökkäys alkoi illalla 16. heinäkuuta lyhyen, mutta tehokkaan tulivalmistelun jälkeen. Joukot olivat saaneet käskyn hyökätä niin pitkään, kun miehiä oli jäljellä. Käsikranaatein, liekinheittimin ja konepistoolein hyökkääjä pakotettiin yhä ahtaammalle. Vastustaja ei useinkaan antautunut, vaan taisteli jokaisesta pesäkkeestä viimeiseen mieheen. Viiden verisen tunnin jälkeen oli kolmesataa metriä taisteluhautaa suomalaisten käsissä. Neuvostoliiton 114. divisioona oli kärsinyt raskaan tappion. Divisioonan yksi jalkaväkirykmentti JR 763 oli tuhoutunut melkein kokonaan ja samoin pääosat JR 536:sta ja JR 363:sta. Yksistään sisäänmurtoalueelta korjattiin yli 1 000 neuvostosotilaan ruumiit. Koko operaatio oli maksanut 7. armeijalle runsaan 2 000 miehen hengen suomalaisten menettäessä 500 miestä.


title: Suurhyökkäys Syväriltä 1944

text: Samaan aikaan Nietjärven taistelujen aikaan käytiin U-aseman keskustassa 8. divisioonan rintamanosalla rajua kamppailua Karitsalammen maastosta. Loimolaa tavoitelleet neuvostojoukot torjuttiin 7. divisioona:n voimin.


title: Suurhyökkäys Syväriltä 1944

text: Puna-armeijan ilmavoimilla oli alueella noin 20-kertainen ilmaylivoima suomalaisten kyetessä asettamaan Neuvostoliiton 7. Ilma-armeijaa (noin 740 konetta) ja 13. Ilma-armeijaa (alueella vajaa 300 konetta) vastaan vain 32 lentokuntoista lentokonetta, joista suuren osan taistelukelpoisuus oli jo kyseenalainen. Joukkojen ilmapuolustus perustui lähes kokonaan ilmatorjunnan käyttöön.


title: Suurhyökkäys Syväriltä 1944

text: Aunuksen Ryhmän ilmatorjuntakomentajana toimi eversti Eino Tuompo, jonka johdolla ilmatorjunta keskittyi suojaamaan vetäytyviä joukkoja ja niiden selustayhteyksiä. Ilmatorjunnan määrä alueella oli korkeampi (suhteessa maavoimien yhtymien määrään) kuin esim. Karjalankannaksella. Lisäksi ilmatorjuntavoimaa pystyttiin käyttämään taktisesti tarkoituksenmukaisella tavalla, joka takasi alueen ilmatorjuntajoukkojen pääsääntöisen onnistumisen tehtävässään.


title: Suurhyökkäys Syväriltä 1944

text:
Vetäytymisvaiheen kolmen viikon aikana suomalaisten ilmatorjunta ampui alas (lähteestä riippuen) 110–221 neuvostokonetta (jälkimmäinen luku jo mainitun eversti Tuompon oma näkemys). Sotavankitiedoista löytyy maininta jopa yksittäisen lentodivisioonan menettäneen 195 IL-2 konetta 200:sta.
Puna-armeijan suurhyökkäys torjuttiin Nietjärvellä ja tilanne muuttui asemasodaksi heinäkuun loppuun mennessä kaikkialla U-asemassa. Pohjoisempana hyökkäys jatkui vielä elokuulle. Nietjärven torjuntavoiton saavuttanutta 5. divisioonaa komentanut kenraalimajuri Kustaa Tapola palkittiin saavutuksistaan Mannerheim-ristillä. Nimitysperusteluissa sanotaan: Kenraalimajuri K. A. Tapola on komentanut 5. Divisioonaa kesä–heinäkuun raskaissa puolustustaisteluissa Syväriltä Pitkärantaan. Hän on divisioonansa kanssa koko taisteluvaiheen ajan saanut kestää vihollisen Aunuksen voimaryhmän raskaimman painostuksen, ankarimmat iskut. Hänen taitavalla johdollaan divisioona tuotti jatkuvissa, sitkeissä taisteluissa viholliselle huomattavat tappiot ja pysäytti viimein vihollisen etenemisen Pitkärannan seuduilla torjuttuaan sen useita päiviä kestäneet, suurin voimin tekemät läpimurtoyritykset, sille mitä raskaimpia tappioita aiheuttaen. Näin hän vakiinnutti tilanteen Laatokan Karjalan tärkeimmällä operaatiosuunnalla sodan loppuun saakka.


title: Pierre Pilote

text: Joseph Albert Pierre Paul Pilote (11. joulukuuta 1931 Kenogami, Quebec – 9. syyskuuta 2017 Barrie, Ontario) oli puolustajana pelannut kanadalainen jääkiekkoilija ja kolminkertainen Norris Trophy voittaja. Hän aloitti juniorikiekon St. Catharines Teepees -seurassa Ontario Hockey Associationissa ja jatkoi ammattilaisurheilun piiriin Buffalo Bisonsin organisaatioon American Hockey Leaguessa. Sittemmin Pilote pelasi 13 kautta National Hockey Leaguessa. Chicago Blackhawksissa Pilote pelasi vuodesta 1955 vuoteen 1968 kunnes myytiin Toronto Maple Leafsiin kaupassa, jossa Blackhawks sai Jim Pappinin. Torontossa Pilote pelasi vain yhden kauden ennen lopettamistaan.


title: Pierre Pilote

text: Pierre Pilote muodosti yhden NHL:n historian parhaista puolustajapareista Elmer Vaskon kanssa. Hän sai ”teräsmiehen” maineen pelattuaan urallaan 376 ottelua peräjälkeen.


title: Pääasema

text: Pääasemalla voidaan tarkoittaa:


title: Tom Johnson (jääkiekkoilija)

text: Thomas Christian Johnson (18. helmikuuta 1928 Baldur, Manitoba, Kanada – 21. marraskuuta 2007 Falmouth, Massachusetts, Yhdysvallat) oli jääkiekkoilija. Puolustaja Johnson pelasi Montreal Canadiensissa ja Boston Bruinsissa National Hockey League -liigassa.


title: Amadeus (Tenavat)

text: Amadeus () on yksi Charles M. Schulzin luomassa "Tenavat"-sarjakuvassa esiintyvistä hahmoista.


title: Amadeus (Tenavat)

text: Amadeus esitetään yleensä soittamassa lelupianoaan. Hän vaikuttaa kykenevän soittamaan lelupianollaan mitä tahansa oikealle pianolle sävellettyjä kappaleita ja "Tenavat"-animaatioissa se myös kuulostaa oikealta pianolta. Amadeus pitää klassisesta musiikista ja ihailee varsinkin Ludwig van Beethovenia, jonka syntymäpäivää (16. joulukuuta) hän viettää uskollisesti vuosittain. Kyseisen päivän lähestyessä Amadeus nähdään myös monesti kantamassa suurta kylttiä, jossa kerrotaan montako päivää Beethovenin syntymäpäivään on jäljellä. Varsinkin 1950-luvun stripeissä Amadeuksella on myös tapana pitää Beethovenin rintakuvaa pianonsa päällä. Amadeus pelaa Jaska Jokusen baseball-joukkueessa siepparina. Tellu on rakastunut Amadeukseen, mutta ei saa ihastukselleen vastakaikua. Tellulla ja toisinaan myös muilla hahmoilla on tapana nojailla Amadeuksen lelupianoon hänen soittaessaan sitä. Tellu pitää Amadeuksen pianoa kilpailijanaan, ja on tuhonnut sen ainakin kolmesti sarjan aikana.


title: Amadeus (Tenavat)

text: Amadeus esiintyi ensimmäistä kertaa sarjassa 30. toukokuuta 1951 ja ensimmäistä kertaa pianoa soittaen 24. syyskuuta 1951, vaikka hänet oli tuolloin kuvattu vasta vauvaksi. Amadeuksen piano ja Beethoven-innostus oli yksi ensimmäisiä toistuvia vitsejä sarjassa.


title: Amadeus (Tenavat)

text: Amadeuksen soittaessa pianon yläpuolelle on aina kuvattu nuottiviivasto. Schulzin piirtämät nuotit eivät ole satunnaisia, vaan lainauksia oikeista Beethovenin sävellyksistä. Strippejä tutkineen musikologi William Meredithin mukaan Schulz valitsi usein sellaisia kappaleita, joissa musiikin tunnistaminen tuo vitsiin mukaan jonkin lisätason. Sarjan myöhempinä vuosina nuotteihin liittyi usein myös visuaalisia vitsejä; esimerkiksi Ressu saattoi kiipeillä niiden päällä. Charles M. Schulz piti klassisesta musiikista, mutta hänen lempisäveltäjänsä oli Brahms eikä Beethoven. Oman kertomansa mukaan hän valitsi Amadeuksen lempisäveltäjäksi Beethovenin, koska nimi ”kuulosti hauskemmalta”. Joissain "Tenavat"-stripeissä vihjataankin, että Beethovenin jälkeen Amadeus pitää seuraavaksi eniten Brahmsista. "Tenavat"-animaatioissa Amadeuksen kuullaan soittavan pianollaan pääasiassa katkelmia Beethovenin pianosonaateista.


title: Amadeus (Tenavat)

text: Hahmon alkuperäinen nimi Schroeder on Schulzin mukaan lainattu eräältä pojalta, jonka kanssa hän oli nuoruudessaan toiminut mailapoikina eräällä golfkentällä Saint Paulissa. Schroeder oli pojan sukunimi, eikä Schulz muistanut enää hänen etunimeään. Kyseessä oli mahdollisesti arkkitehtina myöhemmin työskennellyt Harold F. Schroeder, Jr. (1926–2002). Schroeder on variaatio saksalaisesta sukunimestä Schröder, eikä se normaalisti esiinny etunimenä. Nimi ei liity mitenkään musiikkiin. Hahmon suomenkielinen nimi Amadeus sen sijaan tulee säveltäjä W. A. Mozartin toisesta etunimestä.


title: Lauri Maijala

text: Lauri Maijala (s. 7. lokakuuta 1986 Lahti) on suomalainen teatteriohjaaja ja muusikko. Maijala opiskeli Teatterikorkeakoulussa Teatteritaiteen laitoksella ohjauksen koulutusohjelmassa. Hänen vanhempansa ovat näyttelijät Heidi Herala ja Seppo Maijala ja isovanhempansa näyttelijäpariskunta Helge Herala ja Marja Korhonen.


title: Lauri Maijala

text: Vuonna 2005 Maijala toimi Suomen steinerkoulujen oppilasyhdistyksen Skoyn puheenjohtajana.


title: Lauri Maijala

text: Maijala ohjasi esikoiselokuvaohjauksenaan "Juoppohullun päiväkirjan", johon hän myös teki käsikirjoituksen.


title: Tetrivaara

text: Tetrivaara on kylä Heinävedellä, noin 30 kilometriä itään kuntakeskuksesta. Vihtarin rautatieasema sijaitsee noin kahdeksan kilometriä kylästä luoteeseen. Alueella on ympärivuotista asutusta ja muutama maatila.


title: Dranzer

text: Dranzer, ("Suzaku"), on kuvitteellinen pääeläinhahmo Beyblade-sarjassa.


title: Dranzer

text: Dranzer on yhtä salaperäinen kuin omistajansa Kai, sillä tämän pedon historiasta ei ole kerrottu mitään tietoa, tai että miten Kai sai sen itselleen. Dranzerilla on kuitenkin jonkinlainen symbolinen merkitys Hiwatarien suvussa, sillä Kain isoisän takissa olevassa napissa on Feeniksin kuva. Dranzer on Kiekkomestareiden pedoista toiseksi vahvin, vaikka sitä usein pidetään vahvimpana. Tulielementtinsä ansiosta vain harva pystyy vastaamaan sen voimaan.


title: Espanjalainen kapriisi

text: Espanjalainen kapriisi () op. 34 on Nikolai Rimski-Korsakovin vuonna 1887 kirjoittama orkesteriteos, joka on nimensä mukaisesti vahvasti espanjalaisvaikutteinen. Säveltäjän itsensä johtama ensiesitys oli Pietarissa 31. lokakuuta 1887.


title: Espanjalainen kapriisi

text: "Espanjalainen kapriisi" kestää esitettynä noin 16 minuuttia.


title: Soluviestintä

text: Soluviestintä eli solusignalointi tarkoittaa soluun suuntautuvaa viestintää ja siihen reagointia. Solut muuttavat toimintaansa ympäristöstä saapuvien viestien mukaisesti. Monisoluisten eliöiden solujen täytyy jatkuvasti viestiä keskenään pystyäkseen toimimaan kokonaisuutena. Kukin solu reagoi viesteihin sen mukaan, millaiseksi solu on yksilönkehityksen aikana erilaistunut. Myös yksisoluiset eliöt viestivät toisilleen. Esimerkiksi "Saccharomyces cerevisiae" -hiiva viestii olevansa valmis fuusioitumaan toisen hiivan kanssa.


title: Soluviestintä

text: Tyypillisessä soluviestintätapahtumassa solun luo saapuu jokin signaalimolekyyli, esimerkiksi hormoni, joka sitoutuu solun pinnalla olevaan reseptoriin. Reseptori aktivoi jonkin solun sisällä olevan molekyylin, joka kuljettaa signaalia eteenpäin. Usein signaali päätyy tumaan säätelemään geenien toimintaa. Erilaisia signalointiteitä on suuret määrät.


title: Soluviestintä

text: Monisoluisen eliön soluilla on monia kommunikointitapoja. Signaalimolekyylinä voi toimia esimerkiksi proteiini, aminohappo, steroidi tai liuennut kaasu kuten hiilimonoksidi. Signaalimolekyylin vastaanottaa kyseiseen signaaliin erikoistunut proteiinireseptori. Reseptori voi sijaita solukalvon pinnalla, mutta myös tumassa mikäli signaalimolekyyli voi kulkeutua solukalvon läpi. Esimerkiksi steroidit läpäisevät kalvoja.


title: Soluviestintä

text: Viestintätapoja voidaan jakaa seuraavasti:


title: Soluviestintä

text: a. Kontaktiviestintäb. Paikallinen viestintäc. Synaptinen viestintäd. Endokriininen viestintäSolu saattaa myös signaloida itselleen, eli vapauttaa signalointiaineita ja sitoa niitä omiin reseptoreihinsa. Tällainen autokriininen signalointi on voimakkainta kun solut signaloivat ryhmässä. Tällöin naapurisolunkin lähettämiä signaalimolekyylejä päätyy soluun ja vahvistaa signaalin perillepääsyä. Ilmiö saattaa selittää havaintoja, joissa ryhmä soluja muuttaa toimintaansa signaalien vuoksi, mutta yksittäinen solu ei näytä reagoivan signaaleihin. Myös syöpäsolut käyttävät autokriinista viestintää lietsomaan kasvuaan.


title: Soluviestintä

text: Aukkoliitokset mahdollistavat pienten signalointimolekyylien kulkeutumisen suoraan solusta toiseen.


title: Soluviestintä

text: Solukalvon pinnalla voi olla kolmenlaisia reseptoreja, jotka vastaanottavat signaalin:


title: Soluviestintä

text: 1. Ionikanavakytkentäiset reseptorit2. G-proteiini-kytkentäiset reseptorit3. Entsyymikytkentäiset reseptorit


title: Soluviestintä

text: tai


title: Soluviestintä

text: Signaali on välitettävä eteenpäin reseptorilta solun pinnalta. Tätä työtä hoitavat solunsisäiset signaalimolekyylit. Signaalimolekyylit voivat olla pieniä kuten cAMP tai kalsiumionit. Pieniä solunsisäisiä signaalimolekyylejä kutsutaan toisioläheteiksi. Erilaiset proteiinit sen sijaan ovat suuria solunsisäisinä signaalimolekyyleinä.


title: Soluviestintä

text: Solunsisäisillä signalointiproteiineilla on erityylisiä tehtäviä: jotkin yksinkertaisesti siirtävät signaalin seuraavalle signalointitien jäsenelle, jotkin kuljettavat signaalin solulimasta tumaan, toiset muodostavat eräänlaisen muuntimen jonka avulla signaali välittyy erityyliseltä proteiinilta toiselle, jotkin lisäävät signaalin tehoa, eräät muuntavat signaalin erilaiseen muotoon, jotkin levittävät signaalin muillekin signalointiteille ja jotkin yhdistävät eri signalointiteiden signaaleja.


title: Soluviestintä

text: Jak-STAT on hyvin tunnettu entsyymikytkentäinen signalointitie. Kuvassa signaalimolekyyli (punainen kolmio) kiinnittyy reseptoriin (vihreä) solukalvolla. Kiinnittyminen aktivoi Jak-entsyymit (keltaisella), jotka puolestaan aktivoivat STAT-entsyymit (sinisellä). STAT-entsyymit muodostavat parin, joka kulkeutuu tumaan ja aktivoi geenin. Jak-STAT -signalointitie on esimerkki nopeasta signaloinnista, jossa viesti välittyy tumaan harvojen välikäsien kautta.


title: Soluviestintä

text: Soluviestintään osallistuu usein lukuisia molekyylejä. Myös Jak-STAT -signalointitiehen liittyy laaja joukko säätelyproteiineja.


title: Soluviestintä

text: Joskus soluun saapuva viesti ei mene loppuun asti perille. Tämä voi johtua monista eri syistä. Signaalimolekyylin reseptori tai solunsisäinen signalointiproteiini voi olla inaktivoitunut. Signaalimolekyyli myös saatetaan, joskus reseptoreineen, tuhota solussa signaalin saavuttua. Joskus solussa on erityisiä proteiineja, joiden tehtävänä on katkaista signaalitien kulku. Esimerkiksi syöpäsolut eivät reagoi moniin niille tarkoitettuihin viesteihin. Sen sijaan syöpäsolut vahvistavat signalointiteitä, jotka aiheuttavat solun jakautumista ja siis kasvaimen kasvua.


title: Soluviestintä

text: Signaalien hylkääminen kuuluu myös normaaliin solun toimintaan, sillä kaikkien solujen ei kuulukaan vastata kaikkiin signaaleihin. Solut erilaistuvat yksilönkehityksessä vastaamaan tiettyihin signaaleihin ja niihinkin usein eri tavalla kuin toisin erilaistuneet solut.


title: Frederica Sagor Maas

text: Frederica Sagor Maas (6. heinäkuuta 1900 New York, Yhdysvallat – 5. tammikuuta 2012) oli yhdysvaltalainen käsikirjoittaja, kirjailija ja esseisti.


title: Frederica Sagor Maas

text: Maasin vanhemmat olivat venäläisiä siirtolaisia.


title: Frederica Sagor Maas

text: Maas opiskeli Columbian yliopistossa ja käsikirjoitti muun muassa elokuvat "Ylioppilasheila" (1925) ja "Miten aviomiestä kesytetään" (1926). Hän oli vuosina 1927–1986 naimisissa kollegansa Ernest Maasin kanssa.


title: Frederica Sagor Maas

text: Frederica Sagor Maasin viimeinen käsikirjoitus oli "The Shocking Miss Pilgrim" vuonna 1947. Maas julkaisi vielä 99-vuotiaana omaelämäkertateoksen "The Shocking Miss Pilgrim: A Writer in Early Hollywood".


title: Frederica Sagor Maas

text: Maas kuoli 111-vuotiaana vuonna 2012.


title: Happy Mondays

text: Happy Mondays on manchesterilainen rockyhtye. Yhtyeen perustivat vuonna 1985 veljekset laulaja Shaun ja basisti Paul Ryder, kitaristi Mark "Moose" Day, kosketinsoittaja Paul Davis ja rumpali Gary Whelan. Myöhemmin yhtyeen liittyi tanssijaksi ja marakassistiksi Mark "Bez" Berry. Yhtye hajosi vuonna 1992, mutta on sittemmin koottu uudelleen yhteen laulaja Shaun Ryderin ympärille.


title: Happy Mondays

text: Happy Mondaysin löysi Tony Wilson The Haçienda- yökerhossa järjestetystä bändikisasta. Wilson kiinnitti yhtyeen Factory Recordsiin, joka julkaisi sen viisi ensimmäistä albumia. Yhtye oli näkyvin ja menestyksekkäin osa Manchesterissa vaikuttanutta "Madchester"-ilmiötä. Shaun Ryder ja Bez perustivat Happy Mondaysin hajoamisen jälkeen Black Grape -yhtyeen.


title: Happy Mondays

text: 24 Hour Party People -elokuva heijastelee yhtyeen tarinaa.


title: Vortex Ape

text: Vortex Ape, ("Voltaic Ape"), on fiktiivinen eläinhahmo Beyblade-sarjassa.


title: Vortex Ape

text: Beyblade V-Forcen jaksossa 12 ensiesiintymisensä tehnyt bittipeto Vortex Ape on erittäin vahva ja yllättävän ketterä isoksi gorillaksi, jolla on eräänlainen suojahaarniska päällä. Sen erikoishyökkäys on Spark Hammer, joka luo pallosalaman kaltaisen sinisen energiapallon, jolla se saa helposti voitettua vastustajansa.


title: Teatteri Rujo

text: Teatteri Rujo on vuonna 2006 perustettu helsinkiläinen nuorten teatterintekijöiden ylläpitämä teatteriyhdistys. Teatteri Rujon nimellä ryhmä on tehnyt viisi näytelmää.


title: Teatteri Rujo

text:
Teatteri Rujon näytelmät "Woyzeck" ja "Kunnalliskertomus" on palkittu Seinäjoen Harrastajateatterikesä-festivaalien kannustusrahapalkinnolla.
Teatteri Rujon esitys Kunnalliskertomus valittiin Helsingin Juhlaviikkojen Stage-festivaaleille 2009 ja esitys Mannerheim eli lapsistasi ei mitään Helsingin juhlaviikkojen Stage-festivaaleille 2010.


title: Zohreh

text: Zohreh (pers. "Venus") on Iranin kehittämä tietoliikennesatelliitti, joka kykenee välittämään puheluita, telefakseja, radio-ohjelmia ja TV-ohjelmia koko Iraniin. Sen kehityskustannukset ovat 44 miljoonaa dollaria. Satelliitissa on 12 transponderia mutta se ei ole vielä toiminnassa. Satelliitti tullaan lähettämään maan kiertoradalle vuoden 2009 tai 2010 aikana.


title: Jack Lawrence

text: Jack Lawrence (7. huhtikuuta 1912 – 15. maaliskuuta 2009) oli yhdysvaltalainen lauluntekijä.


title: Jack Lawrence

text: Lawrence syntyi New Yorkissa ortodoksijuutalaiseen perheeseen ja opiskeli podiatriaa. Hän valmistui tohtoriksi vuonna 1932, mutta sai ensimmäisen laulunsa julkaistuksi samana vuonna, ja päätti ryhtyä musiikkialalle.


title: Jack Lawrence

text: Lawrence on tehnyt musiikkia useille esiintyjille kuten Dinah Shorelle, The Ink Spotsille, Don Cornellille ja Frank Sinatralle. Hänet valittiin Songwriters Hall of Fameen vuonna 1970.


title: Pariser Platz

text: Pariser Platz on yksi Saksan pääkaupungin Berliinin aukioista. Se sijaitsee kaupungin keskustassa, Brandenburgin portin edustalla, Unter den Lindenin läntisessä päässä. Aukio on nimetty Ranskan pääkaupungin Pariisin mukaan, liittoutuneiden vuoden 1814 Pariisin miehityksen kunniaksi. Ennen vuotta 1814 aukio tunnettiin nimillä "Quarree" tai "Viereck", joka tarkoittaa yksinkertaisesti ”nelikulmiota”.


title: Pariser Platz

text: Toisessa maailmansodassa Pariser Platzia ympäröivät rakennukset tuhottiin maan tasalle. Brandenburgin portti oli ainoa rakennelma, joka selviytyi ilman vakavia vaurioita. Aukio tuli kuulumaan Itä-Berliiniin, mutta sen jälkeen, kun Berliinin muuri rakennettiin, siitä tuli rajavyöhykettä, jonne yleisöllä ei ollut pääsyä. Saksan jälleenyhdistyttyä aukio päätettiin palauttaa takaisin entiseen loistoonsa.


title: Pariser Platz

text: Aukion ympärillä kohoaa nykyään 1990- ja 2000-luvuilla rakennettuja tunnettujen arkkitehtitoimistojen suunnittelemia rakennuksia, joiden joukossa ovat muun muassa Berliinin taideakatemian, Commerzbank-, DZ Bank ja Dresdner Bank -pankkien sekä Ranskan ja Yhdysvaltain suurlähetystöjen rakennukset. Taideakatemia ja lähetystöt olivat toimineet aukion laidalla ja ennen sotaa, ja palasivat näin alkuperäisille paikoilleen. Yhdysvaltain lähetystö valmistui aukion rakennuksista viimeisenä vuonna 2008. Aukion laidalla sijaitsee myös kuuluisa hotelli Adlon, joka sekin on jälleenrakennettu. Berliinin senaatti määräsi pitämään uudisrakennusten rakennuskorkeuden matalana ja julkisivut hillittyinä, mutta Günter Behnischin suunnittelema taideakatemian lasiseinäinen rakennus sai luvan poiketa määräyksistä.


title: Pariser Platz

text: Pariser Platz on suljettu autoliikenteeltä ja varattu pelkästään kevyelle liikenteelle. Berliinin metron rakenteilla oleva linja U55 tulee ensimmäisessä rakennusosuudessaan päättymään Pariser Platzin kohdalle.


title: Pariser Platz

text: Pariser Platzia ympäröivissä taloissa ovat asuneet muun muassa oikeustieteilijä Friedrich Karl von Savigny, sotamarsalkka Friedrich von Wrangel, säveltäjä Giacomo Meyerbeer, kirjailija Achim von Arnim ja taidemaalari Max Liebermann.


title: IRIS (raketti)

text: IRIS on Iranin kehittämä kantoraketti, joka pohjautuu kiinteää ajoainetta polttavaan Ghadr-110-nimiseen keskimatkan ballistiseen ohjukseen. Se puolestaan perustuu Kiinan ja alun perin Neuvostoliiton ohjusteknologiaan.


title: Magda Olivero

text: Magda Olivero (25. maaliskuuta 1910 Saluzzo, Piemonte – 8. syyskuuta 2014 Milano) oli italialainen sopraano.


title: Magda Olivero

text: Olivero syntyi Saluzzossa, Piemontessa, ja debytoi oopperalaulajana 1932. Olivero esiintyi mm. Metropolitan-oopperassa 1975. Olivero esiintyi viimeisen kerran suuren yleisön edessä maaliskuussa 1981, jolloin hän esitti Francis Poulencin säveltämän monologioopperan "La Voix humaine".


title: Magda Olivero

text: Magda Oliveron keskeistä ohjelmistoa olivat italialaiset veristiset oopperat, mm. Francesco Cilean, Giacomo Puccinin, Umberto Giordanon ja Arrigo Boiton teokset. Hän teki vain muutamia oopperoiden kokonaisia studioäänityksiä (mm. Turandot, 1938, ja Fedora, 1969), mutta hänen esityksiään on taltioitu huomattavasti enemmän.


title: Magda Olivero

text: Magda Oliveron keskeisiä rooleja oli Francesco Cilean Adriana Lecouvreur -oopperan nimirooli. Kun Olivero oli avioiduttuaan vetäytynyt näyttämöltä vuonna 1941, Cilea pyysi häntä takaisin esittämään nimenomaan Adrianan osaa. Hän levytti osia tuosta oopperasta vielä 83-vuotiaana vuonna 1993, ja samoin nauhoitti Adrianan monologin 86-vuotiaana Jan Schmidt-Garrén elokuvaa Opera Fanatic varten.


title: Magda Olivero

text: Magda Olivero lauloi kirkkomusiikkia ja aarioita pienimuotoisissa tilaisuuksissa vielä vanhoilla päivillään. Hän esiintyi viimeisen kerran 99-vuotiaana.


title: H. Owen Reed

text: H. (Herbert) Owen Reed (17. kesäkuuta 1910 Odessa, Missouri – 6. tammikuuta 2014 Athens, Georgia) oli yhdysvaltalainen säveltäjä ja musiikkikirjailija.


title: H. Owen Reed

text: Reed syntyi Missourissa ja opiskeli kotiosavaltionsa lisäksi Louisianassa. Vuonna 1937 hän kirjoittautui Eastman School of Musiciin. Myöhemmin hän opiskeli muun muassa Bohuslav Martinůn, Aaron Coplandin, Leonard Bernsteinin, Stanley Chappelin, Roy Harrisin ja Arnold Schönbergin johdolla.


title: H. Owen Reed

text: Reed opetti vuosina 1939–1976 Michiganin valtionyliopistossa ja toimi vuodesta 1976 sen emeritusprofessorina. Hän tutki kansanmusiikkia ja sovelsi sen vaikutteita muun muassa teoksessaan "La Fiesta Mexicana" (1949). Muuhun tuotantoon kuuluu muun muassa kamarioopperatrilogia.


title: H. Owen Reed

text: Reed julkaisi sävellystuotantonsa lisäksi kahdeksan sävellystä ja musiikin teoriaa käsittelevää kirjaa.


title: Carl Gotthard Langhans

text: Carl Gotthard Langhans (15. joulukuuta 1732 Landshut, Sleesia – 1. lokakuuta 1808 Grüneiche, lähellä Breslauta) oli preussilainen arkkitehti. Hänet töidensä joukkoon lukeutuu varhaisimpia saksalaisen uusklassisen arkkitehtuurin edustajia. Parhaiten Langhans tunnetaan Berliinin Brandenburgin portin suunnittelijana.


title: Carl Gotthard Langhans

text: Langhans oli koulutukseltaan matemaatikko ja juristi, ja hän ryhtyi arkkitehdiksi itseoppineena. Häntä innoittivat muun muassa Vitruviuksen teos "De architectura" sekä Johann Joachim Winckelmannin kirjat antiikin taiteesta. Langhans ehti jo saada tunnustusta rakennusmestarina, ennen kuin suoritti välttämättömät arkkitehdin perusopinnot Italiassa tilaajansa Hatzfeldin ruhtinaan varoilla. Myöhemmin hän teki Preussin kuninkaan myöntämillä varoilla opintomatkoja myös Englantiin, Hollantiin ja Ranskaan. Langhansista tuli vuonna 1775 Breslaun kaupungin ylirakennusmestari. Kuningas Fredrik Vilhelm II kutsui hänet 1788 Berliiniin hovin rakennusviraston ylijohtajaksi. Tunnetuimmat työnsä hän suunnitteli tätä seuranneina vuosina.


title: Carl Gotthard Langhans

text: Langhansin arkkitehtuuri sijoittuu täysbarokin ja uusklassismin välivaiheeseen, ja hän yhdisteli piirteitä eri tyyleistä. Omaa persoonallista tyyliä hänelle ei syntynyt. Charlottenburgin linnan puistossa sijaitseva näkötorni (1788–1790) sisältää vielä viittauksia barokkiin, mutta esimerkiksi Ateenan Akropoliin Propylaiaan viittaava Brandenburgin portti (1791) edustaa jo uusklassismia. Uusklassistinen oli myös hänen Berliinin Gendarmenmarktille suunnittelemansa saksalainen kansallisteatteri (1800–1802), jonka paikalla on nykyään Schinkelin suunnittelema uudempi rakennus. Brandenburgin portti kohosi Saksan kansallissymboliksi vasta Langhansin kuoleman jälkeen Napoleonin sotien seurauksena.


title: Edmundo Ros

text: Edmundo William Ros (7. joulukuuta 1910 Port of Spain, Brittiläinen Länsi-Intia – 21. lokakuuta 2011 Alicante, Espanja) oli trinidadtobagolainen latinalaisamerikkalaisen viihdemusiikin esittäjä.


title: Edmundo Ros

text: Rosin äiti oli afrovenezuelalainen ja isä skotti. Vanhemmat erosivat pian pojan synnyttyä, ja tämä asui Caracasissa vuodet 1927–1937. Ros kiinnostui musiikista sotilaskoulussa ja lähti vuonna 1937 opiskelemaan Lontooseen Royal Academy of Musiciin.


title: Edmundo Ros

text: Ros perusti vuonna 1939 rumbayhtyeen Rumba With Ros. Hän nousi nopeasti suosioon, ja vuonna 1949 albumia "The Wedding Samba" myytiin kolme miljoonaa kappaletta. Rosilla oli vuosina 1944–1974 levytyssopimus Deccan kanssa.


title: Edmundo Ros

text: Ros vetäytyi 65-vuotiaana Jáveaan Espanjan Alicanteen ja esiintyi viimeisen kerran julkisesti 8. tammikuuta 1994. Hänestä tehtiin Brittiläisen imperiumin ritarikunnan jäsen vuonna 2000. Ros kuoli Alicantessa 21. lokakuuta 2011 satavuotiaana.


title: Kansainvälinen polaarivuosi

text: Kansainvälinen polaarivuosi () on laaja kansainvälinen napa-alueiden tutkimusohjelma. Polaarivuoden pääjärjestäjinä toimivat Maailman ilmatieteen järjestö WMO ja Kansainvälinen tiedeneuvosto ICSU. Sellainen on järjestetty tähän mennessä neljä kertaa:


title: Kansainvälinen polaarivuosi

text: Neljäs kansainvälinen polaarivuosi alkoi maaliskuussa 2007 ja se kesti maaliskuuhun 2009. Nimestään huolimatta se kesti siis kaksi vuotta.


title: Kansainvälinen polaarivuosi

text: Polaarivuoden aikana järjestettiin runsaasti arktiseen alueeseen ja Etelämantereeseen liittyviä tutkimusprojekteja. Hanke työllisti tuhansia tutkijoita 60 valtiosta eri tutkimusohjelmissa. Tavoitteena oli lisätä nykyistä tietämystä muun muassa mannerjäätiköiden ja merijää- sekä lumipeitteen kehityksestä, ilmaston lämpenemisen vaikutuksista napa-alueisiin ja paikallisten ihmisyhteisöjen elämästä.


title: Kansainvälinen polaarivuosi

text: Suomessa polaarivuoden avausseminaari pidettiin 1. maaliskuuta 2007 Rovaniemen Arktisessa keskuksessa. Vuoden viralliset avajaiset järjestettiin samana päivänä Pariisissa. Monissa maissa, myös Suomessa, julkaistiin postimerkkejä polaarivuoden kunniaksi.


title: Kansainvälinen polaarivuosi

text: EISCAT osallistui polaarivuoteen usealla tavalla, esimerkiksi Huippuvuorilla sijaitseva ionosfääriä mittaava tutka toimi poikkeuksellisesti koko vuoden ajan.


title: Anthony Mamo

text: Sir Anthony Joseph Mamo (9. tammikuuta 1909 – 1. toukokuuta 2008) oli maltalainen poliitikko, joka toimi vuosina 1974–1976 maansa ensimmäisenä presidenttinä.


title: Anthony Mamo

text: Mamo nousi presidentiksi heti Maltan tultua tasavallaksi ja oli tätä aiemmin toiminut vuodesta 1971 sen kenraalikuvernöörinä. Häntä seurasi Maltan presidenttinä Anton Buttigieg.


title: Anthony Mamo

text: Kuollessaan 1. toukokuuta 2008 Anthony Mamo oli 99-vuotias.


title: Harald Genzmer

text: Harald Genzmer (9. helmikuuta 1909 – 16. joulukuuta 2007) oli saksalainen säveltäjä.


title: Harald Genzmer

text: Genzmer opiskeli vuosina 1928–1934 Paul Hindemithin johdolla Berliinissä. Hän työskenteli oopperassa ja soitti myös klarinettia.


title: Harald Genzmer

text: Genzmer alkoi 1940-luvun lopulla kokeilla teoksissaan elektronisia soittimia ja omistautui varsinkin Friedrich Trautweinin kehittämälle "trautoniumille". Hän työskenteli myöhemmällä urallaan muun muassa Münchenin musiikkikorkeakoulussa.


title: Harald Genzmer

text: Genzmerin säveltämät teokset edustavat lukuisia tyylilajeja. Tuotantoon kuuluu kamarimusiikki-, orkesteri- ja kuoroteoksia.


title: Henrik Ryti

text: Karl Johan Henrik Ryti (29. joulukuuta 1916 Helsinki – 15. tammikuuta 2002 Espoo) oli suomalainen tieteilijä ja Teknillisen korkeakoulun professori.


title: Henrik Ryti

text: Ryti toimi Valtion lentokonetehtaan suunnittelijana toisen maailmansodan ajoista vuoteen 1957 ja sen jälkeen vuosina 1958–1983 Teknillisen korkeakoulun lämpötekniikan ja koneopin professorina. Hän nosti lämpötekniikan teoreettisen tutkimuksen ja opetuksen korkealle kansainväliselle tasolle. Hän paneutui syvällisesti teknillisten mittajärjestelmien kehittämiseen. Hän oli "Tekniikan käsikirjan" päätoimittaja 1954–1965.


title: Henrik Ryti

text: Hän valmistui ylioppilaaksi Helsingin suomalaisesta yhteiskoulusta vuonna 1935, diplomi-insinööriksi vuonna 1940 ja väitteli tekniikan tohtoriksi vuonna 1949.


title: Henrik Ryti

text: Henrik Ryti oli presidentti Risto Rytin poika. Hänen veljensä oli Teknillisen korkeakoulun paperiteknologian professori Niilo Ryti (1919–1997) ja sisarensa lääketieteen lisensiaatti Eva Saxén (1922–2009).


title: Carl Hårleman

text: Carl Hårleman (27. elokuuta 1700 Tukholma – 9. helmikuuta 1753) oli ruotsalainen arkkitehti ja vapaaherra.


title: Carl Hårleman

text: Hårleman aloitti arkkitehtuurin parissa työskentelyn Göran Josua Adelcrantzin alaisuudessa. Saatuaan valtion apurahan, hän lähti vuonna 1721 hakemaan oppia ulkomailta. Hän opiskeli Pariisissa neljän vuoden ajan Ranskan kuninkaallisessa arkkitehtuuriakatemiassa sekä Ranskan taideakatemiassa. Myöhemmin hän siirtyi Italiaan, ja Venetsiassa oltuaan hänet kutsuttiin takaisin Ruotsiin. Arkkitehti Nicodemus Tessin nuoremman kuoltua vuonna 1728 Hårlemanille nimitettiin hovi-intendentiksi. Vuonna 1741 hänet ylennettiin yli-intendentiksi, ja vapaaherran arvo hänelle myönnettiin vuonna 1747.


title: Carl Hårleman

text: Hårlemanin kädenjälki on nähtävissä muun muassa Tukholman kuninkaallisen linnan sisätiloissa. Hän oli myös vastuussa Uppsalan tuomiokirkon restaurointitöistä. Hänen töihinsä lukeutuu myös Tukholman vanha observatorio, Övedsklosterin linna, Kristinebergin linna sekä Fredrikshovin linna.


title: Kazuo Ōno

text: Kazuo Ōno (; 27. lokakuuta 1906 Hokkaido, Japani – 1. kesäkuuta 2010) oli japanilainen butōtanssija. Hän kehitti butōtanssin 1950- ja 1960-luvuilla Hijikata Tatsumin kanssa.


title: Kazuo Ōno

text: Ōnon isä oli kalastaja. Hän aloitti varsinaisen tanssinopiskelun vuonna 1933 opettajanaan japanilaisen ekspressionistisen tanssin uranuurtaja Baku Ishii. Oltuaan armeijan palveluksessa yhdeksän vuotta hän jatkoi tanssia. Hän teki koreografioita ja esitti oman soolokoreografiansa ensimmäisen kerran 1949. Hän työskenteli vuodesta 1960 alkaen Hijikata Tatsumin (k. 1986) kanssa. Yhteistyön syntyminen Hijikata Tatsumin kanssa oli käännekohta hänen urallaan. Hän kehitti tämän luomaa buto-tanssin estetiikkaa ja harjoitusmenetelmiä edelleen. Elämänsä loppuvaiheissa hän joutui turvautumaan pyörätuoliin ja kehitti tanssin jossa hän käytti vain ylävartaloa, kasvoja ja käsiä. Ōno tanssi viimeisen kerran satavuotiaana. "La Argentina Sho" -esitys oli hänen pitkäaikaisin koreografiansa. Hän esiintyi myös poikansa Yoshito Ōnon kanssa. Ōno esiintyi eri puolilla maailmaa, ja hänet nähtiin myös Suomessa vuonna 1991.


title: Mark Pinger

text: Mark Pinger (s. 26. kesäkuuta 1970) on Saksasta kotoisin oleva entinen vapaauimari. Pinger voitti viestijoukkueen jäsenenä yhteensä kaksi hopeamitalia kesäolympialaisissa vuosina 1992 ja 1996 miesten 4 × 100 metrin vapaauintiviestissä.


title: Mark Pinger

text: Vuoden 1992 olympialaisissa Saksan kisajoukkueseen kuuluivat Pingerin lisäksi Christian Tröger, Dirk Richter ja Steffen Zesner. Tröger ja Pinger olivat vielä mukana vuonna 1996, kun he kisasivat veljesten Bengt ja Björn Zikarskyn kanssa.


title: Roska-astia

text:
Roska-astia (tai roskakori, puhekielessä myös roskis) on astia, johon jätteitä kerätään. Jätteet lajitellaan usein kierrätystä varten omiin astioihinsa, minkä vuoksi jäteastoita on monenlaisia (esimerkiksi biojäteastioita, sekajäteastioita ja paperinkeräysastioita).
Roska-astioita sijaitsee sisä- ja ulkotiloissa. Yleensä kodeissa keskeisin roska-astia sijaitsee keittiössä. Kuitenkin usein esimerkiksi työhuoneessa on roskakori, johon heitetään esimerkiksi paperijäte. Kodin roska-astioissa on yleensä roskapussi, johon jätteet laitetaan. Pussi voi olla joko varta vasten valmistettu tai esimerkiksi normaali kaupan muovikassi, jossa kannetaan ostokset. Talojen piha-alueilla on isompia jäteastioita, joihin sisältä tulevat pussit viedään. Liikuttelun ja tyhjentämisen helpottamiseksi jäteastioiden alla on usein pyörät.


title: Roska-astia

text: Julkisilla alueilla on myös roska-astioita. Näitä on etenkin sellaisten kulkuteiden varsilla, joissa on säännöllistä liikennettä, kuten kaupungin keskustan kaduilla ja puistoissa sekä esimerkiksi linja-autopysäkeillä. Pyrkimyksenä on välttää roskaamista kaduille yleisen viihtyvyyden parantamiseksi. Yleisillä alueilla olevat roska-astiat on yleensä kiinnitetty maahan tai seinään varkauksien estämiseksi. Roska-astiat saattavat joutua myös ilkityön kohteeksi.


title: Roska-astia

text: Jätteiden lajittelua helpottaa, että oikeat roskat pannaan oikeaan roska-astiaan.


title: Hautakumpu

text: Hautakumpu on maasta tai kivistä tehty kumpu, jonka sisällä tai alla on ruumis haudattuna kammioon tai ilman kammiota. Hautakumpuja on tehty esihistoriallisista ajoista lähtien. Monilla puolilla maailmaa on rakennettu suuria hautakumpuja, joita ovat esimerkiksi kurgaanit, tumulushaudat ja pitkäkummut. Pohjois-Amerikan intiaaneilla oli oma hautakumpuperinteensä. Siellä oli kummunrakentajia. Euroopassa rakennettiin pyöreitä hautakumpuja eniten pronssikaudella. Euroopan ikivanha hautakumpuperinne päättyi kristinuskon tuloon.


title: Leopold Vietoris

text: Tohtori Leopold Vietoris (4. kesäkuuta 1891 – 9. huhtikuuta 2002) oli itävaltalainen matemaatikko, joka sai lisämainetta poikkeuksellisesta pitkäikäisyydestään. Mayerin-Vietorisin jono on nimetty osin hänen mukaansa.


title: Leopold Vietoris

text: Vietoris opiskeli Wienin yliopistossa ja sai filosofian tohtorin arvon 1920. Hän erikoistui topologiaan ja oli lisäksi vuorikiipeilyn harrastaja.


title: Leopold Vietoris

text: Vietoris kuoli huhtikuussa 2002, jolloin hän oli 110 vuoden ikäinen. Hän on Itävallan kaikkien aikojen vanhin mies, jonka ikä on varmuudella todettavissa.


title: Jüri Ratas

text: Jüri Ratas (s. 2. heinäkuuta 1978 Tallinna) on virolainen poliitikko, joka on toiminut Viron pääministerinä 23. marraskuuta 2016 alkaen. Aiemmin hän on ollut Tallinnan pormestarina vuosina 2005–2007. Hänet valittiin marraskuussa 2016 Viron keskustapuolueen puheenjohtajaksi.


title: Jüri Ratas

text: Keskustapuolueen Paidessa järjestetyssä puoluekokouksessa marraskuussa 2016 Ratas valittiin uudeksi puheenjohtajaksi miltei kahden kolmasosan enemmistöllä päihittäen näin vastaehdokkaansa, europarlamentaarikko Yana Toomin. Toom oli ollut edeltävän puheenjohtajan Edgar Savisaaren suosikki.


title: Jüri Ratas

text: Savisaaren väistyminen ja Ratasin nousu puolueen johtoon avasi keskustapuolueelle oven hallitukseen. Pian Ratasin valinnan jälkeen Taavi Rõivasin johtama hallitus kaatui epäluottamusäänestykseen Rõivasin Reformipuolueen hallituskumppanien vedettyä siltä tukensa pois. Ratasin keskustapuolue aloitti tämän jälkeen hallitusneuvottelut sosiaalidemokraattien ja Isänmaan ja Res Publican liiton kanssa.


title: Jüri Ratas

text: Jüri Ratas meni naimisiin puolisonsa Karinin kanssa syyskuussa 2005. Heillä on neljä lasta, joista nuorin syntyi syyskuussa 2018.


title: Širak

text: Širak () on yksi Armenian maakunnista ("marz"). Maakunta sijaitsee Armenian luoteisosassa ja lännessä naapurina on Turkki ja pohjoisessa Georgia. Maakunnan pinta-ala on 2 681 neliökilometriä ja asukkaita alueella on 257 242 (2001). Asukkaista miehiä oli 118 021 ja naisia 139 221. Širakin pääkaupunki on Gjumri.


title: Širak

text: Širakin naapurimaakunnat ovat Lorri idässä ja Aragatsotn etelässä. Lännessä maakunta rajautuu Turkkiin ja pohjoisessa Georgiaan.


title: Širak

text: Širakin maakunta muodostuu 119 yhteisöstä ("hamaynkner"), joista kolme on kaupunkeja ja ne on alla olevassa luettelossa lihavoituina. Loput 116 yhteisöä ovat maalaiskuntia.


title: Silbury Hill

text: Silbury Hill on neoliittisellä kaudella rakennettu maakumpu Englannissa melko lähellä Stonehengea ja Avebury Circleä Wiltshiren piirikunnassa, jossa on myös West Kennetin pitkäkumpu. Kumpu on noin 40 metriä korkea ja perustuksesta 165 metriä leveä. Sen rakentaminen aloitettiin vuoden 2500 eaa. jälkeen, ja nykyisen muotonsa se on saanut useassa rakennusvaiheessa. Kummun alkuperäistä merkitystä ei tiedetä, mutta sen käytöstä on esitetty monia teorioita.


title: Silbury Hill

text: Sillbury Hill on noin 40 metriä korkea ja juurestaan noin 165 metriä leveä maakumpu. Sen huippu on tasainen ja läpimitaltaan noin 30-metrinen. Kumpu on saattanut aiemmin olla 45 metriä korkea, mutta sen huippua on todennäköisesti myöhemmin madallettu puolustustarkoitusta varten. Kummussa on 248 000 kuutiometriä maata, ja sen rakentamisen on arvioitu vieneen 4–6 miljoonaa miestyötuntia.


title: Silbury Hill

text: Silbury Hillin rakentaminen aloitettiin neoliittisella kaudella vuoden 2500 eaa. jälkeen, todennäköisesti lähempänä vuonna 2400 eaa. Sen rakentaminen vei muutamia sukupolvia, ehkäpä muutamia vuosisatoja, kunnes ensimmäisen vaiheen rakennustyöt lopetettiin. Arkeologeilla ei ole nykyään varmuutta siitä, monessako vaiheessa koko kumpu rakennettiin. Richard Atkinson 1960-luvun tekemän tunnetun tulkinnan mukaan kumpu tehtiin kolmessa vaiheessa.


title: Silbury Hill

text: Kummun rakennusaineena käytettiin liitukiveä, savea ja turvetta. Rakentajat käyttivät tukimuureja sen vakauttamiseksi. Aiemmin oletettiin, että kumpu rakennettiin portaittain, mutta 2000-luvun tutkimuksissa on löydetty todisteita myös mahdollisesta spiraalin muotoisesta huipulle nousevasta polusta. Rakennussyytä ei varmuudella tiedetä, mutta rakentaminen sijoittui Britannian esihistorian merkittävällä ajanjaksolle, jolloin historiassa tapahtui suuria muutoksia.


title: Silbury Hill

text: Muinaistutkijat ja arkeologit ovat tutkineet Silbury Hilliä ainakin 1600-luvun lopulta saakka. Hugh Perry ja everstri Drax tekivät 1776 ensimmäiset kaivaukset kummun huipulla. Heidän jälkeen aluetta tutkivat muun muassa John Gardner Wilkinson vuonna 1867, Alfred C. Pass vuonna 1886 ja Flinders Petrie heti ensimmäisen maailmsodan jälkeen. BBC televisio Richard Atkinsonin kaivauksia vuosina 1968–1970. Atkinsonin tulkintaa kummun rakenteesta oli vallitseva teoria 1900-luvun lopun ajan.


title: Silbury Hill

text: 2000-luvulla alkoi kummun tutkimisessa uusi vaihe, kun vuonna 1776 tehty kuilu romahti yllättäen vuonna 2000. Uusissa tutkimuksissa käytettiin muun muassa seisimisiä menetelmiä kummun rakenteen selvittämiseksi, mutta vain vähän varsinaisia kaivauksia. English Heritagen johtamissa tutkimuksissa löytyi monia todisteita, jotka olivat ristiriidassa Atkinsonin teorioiden kanssa.


title: Silbury Hill

text: Silbury Hillin käyttötarkoituksesta on esitetty lukuisia teorioita, mutta mitään varmuutta sen käytöstä ei ole saatu. Sen tasaista huippua on jopa kutsuttu eräänlaiseksi red herringiksi. Huippu ei ole enää muinaisessa muodossaan, ja sitä onkin muutettu useita kertoja historian aikana. Alkuperäiset rakentajat eivät voineet tietää, minkälaiseksi rakennelma lopulta muodostuu.


title: Silbury Hill

text: Alueen varhaiset kaivajat uskoivat, että kumpu on englantilaisen kuninkaan hauta. Paikallisessa kansanperinteessä kumpua onkin pidetty kuningas Silin (tai Zelin) hautana tai uskottu, että kummun sisällä on realistisen kokoinen patsas Silistä kultaisen hevosen selässä. Kummun tasaiselle huipulle on esitetty useita teorioita. On esitetty, että rakennelman huipulla pidettiin druidiuhrauksia tai että se oli jättimäinen aurinkokello, tähtitieteellinen observatorio tai äitimaan symboli.


title: Kelttimeri

text: Kelttimeri (, , kymriksi "Y Môr Celtaidd", , suomeksi joskus myös "Kelttienmeri") on merialue Atlantin valtameressä Irlannin etelärannikon edustalla. Se ulottuu idässä Pyhän Yrjön kanaaliin, Bristolin kanaaliin ja Englannin kanaaliin sekä Walesin, Cornwallin, Devonin ja Bretagnen rannikoihin.


title: Kelttimeri

text: Aikaisemmin merialueella ei ollut nimeä, mutta kun alueelta alettiin etsiä öljyä, tuli tarve nimellekin. Öljynetsijät yrittivät keksiä mahdollisimman neutraalin nimen. Kelttiläinen perintö merta ympäröivillä alueilla kuten Irlannissa vaikutti nimeen ja E. W. L. Holt teki ensimmäisen kerran ehdotuksen nykyisestä nimestä vuonna 1921. Yhteiselle ja yleiselle nimitykselle oli tarve alueen yhteisen geologian ja hydrologian takia. Nimeä käytetään nykyään varsinkin öljyteollisuuden työntekijöiden ja kalastajien parissa.


title: Kelttimeri

text: Eteläinen ja läntinen raja on vaikeampi määritellä kuin muut rajat. Tämän takia on ehdotettu, että raja kartoitettaisiin topografisesti, kansainvälinen merikartoitusjärjestö IHO käyttäisi luotausta siirtäessään rajaa edelleen etelämmäksi.


title: Humlegården

text: Humlegården on puisto Ruotsin pääkaupungissa Tukholmassa. Se on suurin Tukholman keskustan alueen puistoista. Sen alueella sijaitsee Ruotsin kansalliskirjasto.


title: Humlegården

text: Puisto oli alun perin kuninkaallinen hedelmätarha, jonka perusti Juhana III 1500-luvulla. Hedelmien lisäksi kasvatettiin mausteita kuten humalaa, siitä periytyy puiston nimi ("humle = humala"). Julkisena puistona se on ollut vuodesta 1869. Puiston keskelle pystytettiin vuonna 1885 Carl von Linnén patsas.


title: Conrad Leonard

text: George Conrad Leonard (10. lokakuuta 1898 – 19. huhtikuuta 2003) oli brittiläinen säveltäjä ja pianisti.


title: Conrad Leonard

text: Leonard opiskeli Guildhall School of Music and Dramassa. Hän esiintyi 1930-luvulta alkaen muun muassa Fred Astairen, Cole Porterin ja Gracie Fieldsin kanssa. Hän kirjoitti yli 400 balladia, kuten "My Love Is Only For You" (1946) ja "I Heard A Robin Singing" (1948).


title: Conrad Leonard

text: Leonard toimi vuoteen 1969 saakka sovittajana musiikkiyhtiössä. Hän jatkoi esiintyvän muusikon uraansa yli 100-vuotiaaksi. Hän sai British Academy of Composers and Songwriters Golden Badge -palkinnon vuonna 1999 ja kuoli 104-vuotiaana vuonna 2003.


title: Windmill Hill

text: Windmill Hill on kivikautinen ympyräkaivanto ja arkeologinen löytöpaikka Länsi-Englannissa. Se liittyy neoliittiseen maanviljelykulttuuriin, ja voi olla joko markkina- tai rituaalipaikka.


title: Windmill Hill

text: Windmill Hill on osa samaa Unescon maailmanperintökohdetta kuin läheiset Avebury ja Stonehenge.


title: Windmill Hill

text: Kaivannossa on kolme sisäkkäistä samankeskistä, mutta katkeilevaa ympyränmuoroista kaivantoa. Kohteesta on löytynyt suuri määrä eläinten luita, mikä voi viitata ruokajuhliin, uhrimenoihin tai eläinmarkkinoihin, tai mahdollisesti näiden yhdistelmään.


title: Windmill Hill

text: Koiran, sian, vuohen ja nautaeläinten luiden lisäksi paikalta on löytynyt pirstaleita yli 1 300 astiasta ja yli 95 000 piikiviesinettä. Ne on ajoitettu jaksolle 3600–3000 eaa. Osa esineistä on valmistettu raaka-aineista, jotka on tuotu yli sadan kilometrin päästä.


title: Windmill Hill

text: Kukkulaa tutki ensimmäisenä 1920-luvulla Alexander Keiller. Hän oli auto-onnettomuudessa 1929, ja hänen tuloksiaan julkaisi Stuart Piggott, joka määritteli löytöjen perustella niin sanotun Windmill Hillin kulttuurin. Nykyisin käsite on jäänyt pois käytöstä.


title: Luettelo Beybladen hahmoista

text: Anime- ja mangasarja Beybladen kuvitteelliset hahmot lueteltuna heidän kansallisuuksiensa mukaan.Billie "Bill" on kuvitteellinen japanilainen hahmo Beyblade-sarjassa. Takao Aokin luoma hahmo esiintyi ensimmäisen kerran vuonna 2000 Beyblade-mangan ensimmäisessä numerossa.


title: Luettelo Beybladen hahmoista

text: Billie vaikutti aivan sarjan alussa kovikselta, mutta hävittyään beybladeottelun Tysonia vastaan Bill näytti todellisen itsensä. Hän on usein Tysonin ja Andrewin kanssa pyörimässä ulkona ja bleidaamassa. Bill ei ole mikään paras bleidaaja, jota hän usein surkutteleekin. Myös Andrew myönsi Billien olevan huono, kun hän kysyi Andrewilta.


title: Luettelo Beybladen hahmoista

text: Billie kuuluu pahamaineeseen Shell Killers -joukkueeseen, jotka voitettuaan ottelunsa varastavat vastustajan hyrrän. Hän oli otellut jo muutaman ottelun ennen kuin Tyson ilmestyi paikalle ja haastoi Billien. Hän voitti Tysonin, mutta hävisi tälle uusintaottelussa.Dunga esiintyy Beybladen toisen tuotantokauden viidennessa jaksossa. Hän on tosikkomainen ja harvoin ymmärtää vitsailuja. Dunga on erittäin vahva ja temperamenttinen bleidaajana. Yleensä hän voittaa taistelunsa voimansa ansiosta, mutta suuttuessaan Dunga häviää ottelun, koska ei enää osaa keskittyä. Kuitenkin voitettuaan ottelun hänestä tulee usein ylimielinen.


title: Luettelo Beybladen hahmoista

text: Dungalla on erittäin pieni rooli mangassa. Hän on joukkueensa isokokoisin bleidaaja ja ehkäpä Ōzuman jälkeen eniten äänessä. Kuten Mariam ja Joseph Blade Huntersista, myös Dunga on enimmäkseen taustaroolissa. He tekevät vain sen, mitä Ōzuma käskee.


title: Luettelo Beybladen hahmoista

text: Ken Daiba on legendaarinen Beybladen entinen mestari, joka järjesti G.B.C-turnauksen, jossa hän toimii G.B.C-komitean puheenjohtajana. Daiba kehitti turnausta varten uuden hyrrämallin nimeltä "Heavy Metal System". Hän selitti turnauksen pelaajille, kuinka sen hallitseminen vaatii todellista taitoa. Mikäli tämä taito puuttuu voi ottelija aiheuttaa tahattomasti MS hyrrällä tuhoja. Daiba tekee ensiesiintymisensä mangan 11 numerossa.Kennosuke on rauhallinen vaeltaja, joka harjoittelee Samurain miekkataitoja beyblade-hyrrällään. Hänellä on tapana mietiskellä ja harjoittaa keskittymiskykyä. Aluksi hän ei ollut kiinnostunut ollenkaan "bleidauksesta", mutta Daichin haastaessa hänet kahteen otteeseen Kennosuksen mielenkiinto kasvoi. Myöhemmin hän jopa osallistui G.B.C turnaukseen, jossa hän otteli varsin hyvin, mutta ei kuitenkaan päässyt tavoitteeseen päästä Japanin joukkueeseen, sillä Tyson voitti Kennosuken ratkaisevassa ottelussa. Hänen "bleidaustyyliinsä" ei kuulu voiman käyttö, kuten Daichilla, vaan Kennosuke etsii vastustajansa heikon kohdan ja iskee siihen. Tämän arvokkaan neuvon hän antoi Daichille, jota vastaan Kennosuke voitti ensimmäisen kohtaamisen. Myöhemmin Daichi kuitenkin onnistui voittamaan Kennosuken, kiitos hänen neuvonsa. Kennosuke sai myös innostettua pikkuveljensä harrastamaan "bleidausta" ja tekikin Tenmarulle oman hyrrän, jolla hän haastoi Daichin.


title: Luettelo Beybladen hahmoista

text: Mariam ("Maria"), on kuvitteellinen anime- ja mangahahmo Beyblade-sarjassa.


title: Luettelo Beybladen hahmoista

text: Mariam on nuori ja villi tyttö, jolla on erittäin hyvä huumorintaju. Hän on hyvin sarkastinen ja arvosteleva. Mariam usein arvostelee Dungaa, joka on hänelle siitä syystä hyvin vihainen. Taistelussa hän on arvaamaton ja yllättää usein vastustajansa hyrränsä yllättävillä liikkeillä. Mariam voittaa aina ottelunsa hämmentämällä vastustajansa ja hyökäten sitten yllättäen. Hän taistelee veljensä Josephin rinnalla ja yhdessä he ovat erittäin vahvoja. Hänen päävastustajansa animessa oli Max, jota vastaan Mariam otteli viisi kertaa.


title: Luettelo Beybladen hahmoista

text: Mariam on vakavanoloinen ja kaiken lisäksi ainut tyttö Saint Shields -joukkueessa. Mangassa hän ehti pelata pari ottelua, jonka aikana Maria näytti bleidaus kykynsä. Hän otteli enimmäkseen Rayta vastaan.


title: Luettelo Beybladen hahmoista

text: Joseph ("nuorempi veli")Wyatt Smithright ("Minami Yuuya") on animehahmo Beyblade-sarjassa. Wyatt esiintyy vain Beyblade V-Forcessa.


title: Luettelo Beybladen hahmoista

text:
V-Force
Wyatt kävi samaa koulua kuin Kai ja se olikin Wyattin yksi unelmista, tavata idolinsa Kai. Wyatt on lähestulkoon lumoutunut Kaihin ja seuraa tätä joka paikkaan. Hänen unelmansa lopulta mureni, kun Kai kieltäytyi auttamasta Wyattia tulemaan paremmaksi bleidaajaksi. Niinpä eräänä päivänä hänen harjoitellessaan harjoituskeskuksessa Team Psykick -joukkueen valmentaja Tohtori B antoi Wyattille mahdollisuuden voittaa Kai, antamalla hänelle Cyber-Dranzerin sekä noudattamaan harjoitusaikataulua, jotta hän olisi tarpeeksi vahva ja taitava hallitsemaan bittipetoa. Lopulta koitti aika haastaa Kai otteluun, mutta Dunga ehti tulla väliin ja niinpä Wyatt otteli ensin häntä vastaan, jonka jälkeen Wyattin piti otella Kaita, mutta vaikka Wyatt voittikin Dungan kävi ilmi, että hän ei ollutkaan tarpeeksi vahva hallitsemaan Cyber-Dranzerin voimaa, vaan se sekoitti hänen päänsä. Wyatt lopulta joutui sairaalaan, jonne hän myös menehtyi ja tuli myöhemmin kummittelemaan Kaillr
Mike esiintyy vain Beyblade mangassa ja viidennessä numerossa, jossa se esitellään kanadalaisena bleidaajana, joka otteli ensimmäisenä Kiinan ja Kanadan välisessä ottelussa. Mike kuitenkin hävisi ottelunsa Leelle.
Bryan ("Boris Kuznetsov"), on kuvitteellinen anime- ja mangahahmo Beyblade-sarjassa.


title: Luettelo Beybladen hahmoista

text: Bryan on venäläinen bleidaaja, joka pelaa Demolition Boys -joukkueessa. Tältä bleidaajalta voi vain odottaa julmia ratkaisuja otteluissa, joita Ray joutui kohtaamaan MM-finaalissa. Syy miksi Bryan on niin aggressiivinen ja julma johtuu siitä, kun Biovolt-yhtiön tiedemiehet tekivät hänestä "tappokoneen". He opettivat Bryania hävittämään kaikki tunteet paitsi vihan tunteen. Juuri siksi moni pyrkii varomaan hänen taitojaan, sillä Bryan pyrkii vahingoittamaan vastustajaansa ottelun aikana. Bryanin ei alun perin pitänyt otella MM-finaalissa, mutta Kain jättäessä Demolition Boysit Bryan kutsuttiin korvaamaan Kain jättämä aukko.


title: Luettelo Beybladen hahmoista

text: Bryan on yksi Venäjän joukkueen bleidaajista, jota johtaa Tala Valkov. Hän on eräänlainen tiedonantaja/tiedustelija Talalle, sillä joukkueen kapteeni kyselee vain Bryanilta, missä jokin paikka sijaitsee, johon he ovat menossa. Bryan kunnioittaa Talaa erittäin paljon, kuten muutkin joukkueen jäsenet. Hän ei juurikaan puhu tai hymyile, vaan on aina vihaisen näköinen tai ilmeetön.


title: Luettelo Beybladen hahmoista

text: Falborg


title: Luettelo Beybladen hahmoista

text: MM-turnaus hopeaa: 2001 ja 2003


title: Luettelo Beybladen hahmoista

text: Claude esiintyi Beyblade G-Revotulionissa Romeron valmentamassa eurooppalaisessa joukkueessa.Tala ("Yuriy Ivanov") on kuvitteellinen hahmo Beyblade-sarjassa. Takao Aokin luoma hahmo esiintyi ensimmäisen kerran vuonna 2001 Beyblade mangan numerossa neljä. Hänen petosiru on Wolborg.


title: Luettelo Beybladen hahmoista

text: Tala on Demolition Boys -joukkueen itsevarma tähti ja kapteeni. Hän ei pidä, mikäli hänen asemaansa uhataan tai että hänet siirretään pois kapteenin roolista, kuten hänelle kävi näytösottelussa, jossa Kai nousi ottelun päätähdeksi. Vaikka Tala voitti näytösottelussaan All-Starz-joukkueen Eddyn muutamissa sekuneissa ilman sen kummempia hyökkäysliikkeitä. Tala on kuitenkin tunteeton ja laskelmoiva, jolla on pakkomielle valtaa kohtaan.


title: Luettelo Beybladen hahmoista

text: Beyblade turnauksen loppuottelua varten joukkueen valmentaja Boris ja hänen tiedemiehet ohjelmoivat Talan aivoihin uusia taktisia liikkeitä. Loppuottelussa Tala kohtasi Tysonin viimeisessä erässä. Ottelun aikana Tala käyttäytyi tavallista enemmän konemaisesti ja lopulta hänen aivokäyrät menivät sekaisin ja se teki hänet hulluksi. Tala ei kuitenkaan kyennyt voittamaan loppuottelua Tysonia vastaan.


title: Luettelo Beybladen hahmoista

text: Mangassa Tala esiintyi ensi kerran mangan neljännessä numerossa. Hän johtaa Venäjän joukkuetta, jotka tuhoavat vastustajiensa hyrrän. Tala on todella hyvä bleidaaja, mutta kuitenkin psykopaattinen. Heidän valmentajansa Boris on myös muiden joukkuetovereiden kanssa välillä ihmeissään Talan puheista. Tala on valmentajansa Borisin tavoin erittäin tiukka kapteeni ja pitää joukkuettaan kurissa, lähinnä Iania, joka käy kaikkien hermoille. Tala on usein aika vihamielinen ja varoittelee vastustajaansa ottelun aikana laittamasta häntä äärirajoilleen, tai muuten hän näyttää todellisen voimansa.Saavutukset


title: Luettelo Beybladen hahmoista

text: Zom oli yksi eurooppalaisen Darkbladerz -joukkueen bleidaajista, joka oli pukeutunut kauhuelokuvan hahmoksi.Great Beyblade Cup lyhennettynä G.B.C on Beyblade mangassa esiintyvä turnaus, jonka komitean presidenttinä toimii Ken Daiba niminen entinen beybladen maailmanmestari. Turnauksessa otettiin käyttöön "Heavy Metal System" hyrrä, mikä on tehty pelkästään metallista. Turnaus esiintyi mangan 10 osassa.


title: Navigare

text: Navigare on suomalainen veneily- ja purjehdusohjelma. MTV3 esitti sarjasta vuonna 2004 26, vuonna 2005 40 ja vuonna 2006 40 jaksoa. Lähes jokainen jakso uusittiin niin Urheilukanavalla kuin vuonna 2006 MTV3+:lla. Navigaren neljäs tuotantokausi 2007 sisältää noin 43 jaksoa, jotka ensiesitetään Nelosella ja uusitaan JIMillä ja Nelosella.


title: Navigare

text: Navigarella oli 2008 ja 2009 joka viikko ensiesitykset Nelosella ja viikoittaiset uusinnat niin JIMillä kuin Urheilukanavalla/Nelonen Sportilla. Samoin 2010 Navigarella oli jokaviikkoiset jaksot Nelosella, JIMillä ja kahdesti Nelonen Sportilla.


title: Herb Brooks

text: Herbert Paul Brooks (5. elokuuta 1937 – 11. elokuuta 2003) oli yhdysvaltalainen jääkiekkopelaaja ja -valmentaja. Toimiminen Lake Placidin olympialaisissa 1980 kultaa voittaneen Yhdysvaltain joukkueen päävalmentajana on hänen tunnetuin saavutuksensa. Brooks toimi Naganon olympialaisissa 1998 Ranskan joukkueen valmentajana. Hän palasi Yhdysvaltojen olympiajoukkueen päävalmentajaksi Salt Lake Cityn olympialaisiin 2002 valmentaen Yhdysvallat hopealle.


title: Herb Brooks

text: Brooks syntyi Saint Paulissa Minnesotassa. Jääkiekkoilijana hän oli mukana Yhdysvaltojen olympiajoukkueessa Innsbruckissa 1964 ja Grenoblessa 1968 – vuonna 1960 hän oli saanut tyytyä seuraamaan olympialaisia televisiosta loukkaannuttuaan vain viikkoa ennen kisoja. Brooks valmensi Minnesotan yliopiston kolmeen NCAA-mestaruuteen vuosina 1974, 1976 ja 1979. Brooks valmensi Yhdysvallat jääkiekon olympiakultaan vuonna 1980, jolloin hän johti joukkueensa voittoon ylivoimaisesti lajia hallinnutta Neuvostoliittoa vastaan. Myöhemmin voittoa alettiin kutsua nimellä ”Miracle on Ice”. Brooks kuoli kesällä 2003 auto-onnettomuudessa Minnesotassa 66 vuoden ikäisenä. Vuonna 2004 hänestä tehtiin elokuva nimeltä "Miracle".


title: Akalla

text: Akalla on kaupunginosa Ruotsin pääkaupungissa Tukholmassa. Se kuuluu Kistan kaupunginosa-alueeseen. Akalla oli vuosina 1905–1970 armeijan harjoitusalueena. Sinne ryhdyttiin rakentamaan kerrostaloja miljoonaohjelman mukaisesti 1970-luvun puolivälissä. Nykyään alueen asukkaista enemmistö on maahanmuuttajia.


title: Akalla

text: Akallan kadut ovat saaneet Suomeen liittyvät nimet kuten Finlandsgatan ja Helsingforsgatan. Vastaavasti Husbyssä on Norjaan ja Kistassa Tanskaan liittyvät kadunnimet. Pääkatuna on Jean Sibeliusta kunnioittava Sibeliusgången.


title: Akalla

text: Akallassa on myös Akallan metroasema, joka on sinisen linjan (linja 11) pääteasema.


title: Ukyō Katayama

text: Ukyō Katayama (, s. 29. toukokuuta 1963) on japanilainen, uransa lopettanut Formula 1 -luokan kuljettaja. Hän osallistui urallaan kaikkiaan 97 F1-kilpailuun ilman mainittavaa menestystä.Katayama oli uransa aikana kahdesti viides.


title: Ukyō Katayama

text: Katayama ajoi Japanissa yksipaikkaisten autojen juniorisarjaa, jonka mestaruuden hän voitti vuosina 1983-84.


title: Ukyō Katayama

text: Vuonna 1985 Katayama ajoi Japanin Formula 3 -sarjassa, jossa hän sijoittui kuudenneksi. Vuotta myöhemmin hän siirtyi Ranskaan ajamaan Formule Renault ja Ranskan Formula 3 -sarjoja. Hän palasi Japaniin ajamaan Japanin Formula 3000 -sarjaa, jonka mestaruuden hän voitti vuonna 1991.


title: Ukyō Katayama

text: 1992 Sponsoriensa tuella Katayama sai paikan F1-sarjan heikoimpiin talleihin kuuluneeseen Venturi-Larrousseen. Tiimi saavutti kaudella vain yhden MM-pisteen tallitoveri Bertrand Gachot'n ajamana. Kanadan osakilpailussa Katayama joutui keskeyttämään viidenneltä sijalta moottoririkon vuoksi. Hänen parhaat sijoituksensa olivat Brasilian ja Italian kilpailujen yhdeksännet sijat.


title: Ukyō Katayama

text: 1993 Katayama siirtyi edelliskaudella valmistajien taulukossa kuudenneksi sijoittuneen Tyrrellin leipiin. Tyrrellin auto oli kuitenkin jo kolme vuotta vanha, eikä sillä enää taisteltu MM-pisteistä. Katayama olikin otsikoissa enemmän lukuisten kolareiden kuin hyvien tulosten ansiosta. Paras sijoitus oli Unkarin GP:n 10. sija.


title: Ukyō Katayama

text: 1994 Tyrrellin auto oli kilpailukykyisempi kuin edelliskaudella, mutta Katayama jatkoi kolarointeja eikä päässyt maaliin kuin 4:ssä kauden 16:sta osakilpailusta. Niistä kolmessa hän saavutti MM-pisteitä . Hän jäi kuitenkin selvästi tallitoverinsa Mark Blundellin varjoon, joka pääsi jopa palkintokorokkeelle Espanjan kilpailussa.Kausi oli Katayaman paras ja hän sai 17.sijan.


title: Ukyō Katayama

text: 1995 Katayamalla tuotti maaliinkin pääseminen ajoittain suunnattomia vaikeuksia, ja edelliskauden tapaan hän näki ruutulipun vain neljästi. Hänen suomalainen tallitoverinsa Mika Salo teki paljon tasaisempaa jälkeä ja hankki tallille viisi MM-pistettä. Katayama jäi nollille ja loukkaantui Portugalin GP:ssä.


title: Ukyō Katayama

text: 1996 Katayama ja Salo jatkoivat Tyrrellin kuskikaksikkona japanilaisen hävitessä jälleen tallitoverilleen. Parhaaksi sijoitukseksi jäi Unkarin GP:n 7. sija.Katayama hylättiin Euroopan GP:ssä 1996.


title: Ukyō Katayama

text: 1997 Katayama ajoi vielä vuoden Minardilla parhaina saavutuksinaan 10. sijat Monacosta ja Unkarista. Tämän jälkeen hän ei saanut enää tallipaikkaa F-ykkösistä.


title: Ukyō Katayama

text: Katayama lopetti F1-uransa kauden 1997 jälkeen ja ryhtyi harrastamaan vuorikiipeilyä sekä ajamaan muissa sarjoissa. Hän ajoi Le Mansin 24 tunnin ajoja vuosina 1988, 1992, 1998-99 sekä 2002-2003, joissa hän voitti oman luokkansa vuonna 1999 sijoittuen kokonaistuloksissa toiseksi. Lisäksi hän voitti vuoden 2000 Japanin GT:n Festival in Malaysia GT500-kilpailun.


title: Rieju

text: Rieju on vuonna 1934 perustettu espanjalainen moottoripyörävalmistaja, joka on erikoistunut mopoihin ja kevytmoottoripyöriin.


title: Rieju

text: Riejun perusti vuonna 1934 kaksi nuorta yrittäjää Luis Riera Carré ja Jaime Juanola Farrés. Yhtiön toimialana oli valmistaa polkupyörätarvikkeita. Yhtiön nimi muodostui kummankin perustajan sukunimistä: Riera Carré ja Juanola Farrés.


title: Rieju

text: Yrittäjät ostivat maata, jolle he alkoivat rakentaa tehdasta, mutta Espanjan sisällissota pilasi suunnitelmat. Tasavallan hallitus takavarikoi keskeneräisen rakennuksen ja käytti sitä kuorma-autovarikkona. Sodan päätyttyä yhtiö pääsi vuonna 1940 takaisin tiloihin jatkamaan polkupyörätarvikkeiden tuotantoaan.


title: Rieju

text: Vuonna 1942 yhtiö rekisteröitiin Sociedad Limitada -muotoon miljoonan pesetan pääomalla, ja se alkoi valmistamaan osia ensimmäistä polkupyörää varten. Yhtiö työllisti 35 työntekijää, jotka valmistivat noin 30 pyörää viikossa.


title: Rieju

text: Vuonna 1947 yhtiö valmisti ensimmäinen moponsa yhden polkupyörämallinsa pohjalle. Mopossa oli 38-kuutioinen moottori, joka oli kytketty takapyörään. Moottori tuotti noin yhden hevosvoiman, ja sen huippunopeus oli 40 kilometriä tunnissa. Kaksi vuotta myöhemmin vuonna 1949 tehtiin moposta toinen versio, jossa oli tehokkaampi moottori ja itse suunniteltu vaihteisto. Myöhemmät mallit (3 ja 4) antoivat jo kuvaa moottoripyörän ulkonäöstä.


title: Rieju

text: Vuonna 1964 Rieju teki sopimuksen Minarellin kanssa lisenssistä Jaca-mallin moottorin valmistukseen, jossa oli 11 hevosvoimaa ja huippunopeus 90 km/h, joka tosin oli rajoitettu 45 kilometriin mopon säännösten mukaan. Jaca-moottorista kehittyi 1960-1970-luvuilla Confort ja TT-malliset moottorit. Rieju kehitteli vuonna 1978 myös automaativaihteista mopoa, mutta hanke kaatui.


title: Rieju

text: Tuotanto kasvoi tasaisesti koko 1980-luvun ajan, ja samalla syntyi uusia ja monipuolisempia malleja. Riejun pyörät voittivat useita palkintoja eri kansainvälisissä enduro-kilpailuissa, mikä kohotti yhtiön profiilia. Vuonna 1996 yhtiö laajensi markkinoita ja alkoi viedä tuotteitaan Eurooppaan. Vuonna 2006 viennin osuus myynnistä oli 60 prosenttia.


title: Rieju

text: Rieju valmistaa tehtaillaan mopoja sekä kevytmoottoripyöriä.


title: Kalmisto H -kulttuuri

text: Kalmisto H -kulttuuri oli muinainen pronssikautinen kulttuuri Pohjois-Pakistanissa ja Luoteis-Intiassa Indus-kulttuurin romahtamisen jälkeen. Sitä pidetään yleensä indoiranilaisten arjalaisten tai näiden sukulaiskansojen luomuksena. Indoiranilaiset paimentolaiset hyökkäsivät maahan, ja toivat oman kulttuurinsa, jota levittivät sotaisesti itään. Paimentolaiset omaksuivat pian viljelyn ja monia paikallisia kulttuuripiirteitä. Maa koostui silloin pappien ja soturiylimysten johtamista pienistä heimoista. Kulttuuri alkoi Intian niemimaalla 1900 eaa. ja päättyi 1300 jaa. uusien rautakautisten keramiikkatyylien leviämiseen.


title: Kalmisto H -kulttuuri

text: Kalmisto H-kulttuuri levisi lopulta Punjabissa ja lähialueilla Himalajan eteläpuolella Chenab-joelta Sutlej- ja Saraswati-joelle ja idässä aivan Gangesin ja Yamunan latvoille ja etelässä nykyisen Rahimyar Khanin seuduille. Kalmisto H-kulttuuria edelsi Indus-kulttuuri eli Harappa-kulttuuri, jonka erääksi tuhon syyksi on arveltu indoeurooppalaisille sukua olevien arjalaisten tunkeutumista maahan. Kalmisto H-kulttuurin esineistöä on löydetty Pohjois-Pakistanista jopa Swatin alueelta asti ja idästä Ganga-Jamunan seudulta, minne kulttuuri asteittain levisi.


title: Kalmisto H -kulttuuri

text: Tähän jälkiharappalaiseen kulttuuriin liittyy indoeurooppalaisille tyypillisiä tapoja. Äkkiä alkoivat polttohautaukset uurniin, sitä ennen oli haudattu puisiin arkkuihin. Saviastioiden tyyli ja koristelu vaihtuivat. Induksen laakson laaja kauppa romahti noin 1900 eaa, Intian valtameren meren kotiloita ei enää käytetty. Tiilien käyttö rakentamiseen jatkui. Tämä kulttuuri levisi itään ja toi riisin viljelyn mukanaan. Jo noin 2200 eaa. tienoilla tunnettu riisi yleistyi aikaa myöten vehnän ja ohran sijaan.


title: Kalmisto H -kulttuuri

text: Kalmisto H-kulttuurin löytöjä tehtiin ensiksi Harappan Kalmisto H:ksi kutsutulta hautausmaalta. Näihin aikoihin taloja rakennettiin enää kertaalleen käytetyistä tiilistäEtruskeista viikinkehin, sivu 70. Tätä kulttuuria saattoi edeltää siirtymävaihe noin 1900–1700 eaa. (). Tätä sanotaan joskus myöhäisharappalaiseksi kulttuuriksi. Kalmisto H -vaihe merkitsi vuoteen 1300 eaa. asti Intian alueen kulttuurin hajaantumista. 1300 eaa. alkoi rautakausi, ja kulttuurit levisivät Punjabista ja Rajasthanista itään Gangesin laaksoon. Noin 1500–500 eaa. vallitsi niin sanottu vedalainen aika, jolloin syntyivät Intian pyhät kirjoitukset Veda ja Rigveda.


title: Kalmisto H -kulttuuri

text: Harapapn hautausmaan Kalmisto H:n vanhempi kerrostuma II sisältää tuon ajan iranilaista tyyppiä olevia löytöjä. Harappalaiste keramiikkaa ei esiintynyt. Tässä kerrostumassa ei esiintynyt vielä polttohautausta. Se tuli vasta nuorempaan kerrostumaan I, jossa on punaista keramiikkaa. Parpolan mukaan Kalmisto H-kulttuuri ja eteläisempi Jhukar-kulttuuri olisivat olleet indoiranilaiseten hallitsemia. Tämän aikaiseen ns Punjab-vaiheeseen liittyivät myös Luoteis-Pakistanin tasangolla ollut Swatin kulttuuri eli Gandharan kulttuuri sekä okralla maalattu keramiikka, joka lienee heikentynyt Harappan kulttuuri. Sindhissä ja lähialueilla Pirak ja Jhukar nousivat jossain vaiheessa arjalaisten saapumisen jälkeen. Etelässä Induskulttuuri jatkui n. 1800 eaa jälkeen muuntuneena Daimabadissa ainakin vuoteen 1600 eaa. Etelässä nousi Rangpurin kulttuuri noin 1400 eaa. Indoeurooppalaisen Gandharan hautakulttuurin löydöt 1600–500 eaa. muistuttavat Baktria-Margianan (BMAC) ja Iranin löytöjä. Kun Mohenjo-Daroi autioitui, Kot Dijissä elämä jatkui. Katelaista on löydetty pronssinen hevospatsas, Tiimagarhasta rautavaljaat. Beluchistanin laaksoon ilmestyi Harappa-keramiikan sijaan noin 1300 eaa. alkaen harmaata maalattua keramiikkaa. Noin 1200–800 eaa. vallitsi punamusta keramiikka Pohjois-Intiassa, paikoin heti Harappan keramiikan jälkeen. Sen jälkeen nousi "maalattu harmaa keramiikka" 1300/1200–800 eaa. Punjabin-Gangesin alueella ja myös "pohjoinen musta kiillotettu keramiikka" 700–300 eaa.


title: Kalmisto H -kulttuuri

text: Sangholin Kalmisto H-kytkentäinen myöhäisharappalainen asutus on ajoitettu n4ljällä ajoituksella suunnilleen aikaan 2175-1785 ... 1715-1560 kalenterivuotta eaa. Tämän mukaan kalmisto H ajoittusi noin 2000- alle 1700 eaa. Mutta barasta tehdyt ajoituksen osuvat laajemmalle aikavälille noin 2350-1330 eaa. Yhteenvetona monista ajoituksista voidaan päätellä, jotta kalmisto H olisi loppunut noin 1700-1500 eaa. Kalmisto H saattoi alkaa Pubjabissa aiemmin kuin Sindhissä, Punjabissa noin 2200-2100 eaa.


title: Suomen jääkärien elämäkerrasto

text:
Suomen jääkärien elämäkerrasto on Preussin kuninkaallisessa jääkäripataljoona 27:ssä palvelleiden suomalaisten sotilaiden eli "jääkärien" matrikkeli. Se on julkaistu vuonna 1938 ja sisältää 1 896 jääkärin tiedot. 915-sivuisen teoksen on toimittanut puolustusministeriön sotahistoriallinen toimisto ja se on painettu Werner Söderström Osakeyhtiön kirjapainossa Porvoossa. Teoksen ainoaksi jäänyt täydennysosa julkaistiin vuonna 1957.
Matrikkelin I täydennysosa ilmestyi Jääkäriliiton julkaisemana vuonna 1957. Se on painettu Suomalaisen kirjallisuuden seuran kirjapainossa Helsingissä ja käsittää 224 sivua. Teos kattaa ilmoitetut muutokset matrikkelitiedoissa 31. joulukuuta 1956 asti. Teoksen on toimittanut ja marraskuulle 1954 päivätyn esipuheen kirjoittanut kenraalimajuri evp Väinö H. Vainio, joka myös esitteli teosta seuraavana vuonna ilmestyneessä "Jääkäriliike 40 vuotta" -julkaisun artikkelissaan. Täydennysosan laatimisen rahoitti Hallansäätiö.


title: Suomen jääkärien elämäkerrasto

text: Vainio kuvaa täydennysosan tietojen hankkimista hankalaksi: ensimmäiseen aineistopyyntöön jatkosodan jälkeen ei saatu juurikaan vastauksia. "Tuskin mikään palvelus Lockstedtin leirillä tai Libaussakaan lienee ollut jääkäreille niin vastenmielinen kuin omien elämäkertatietojen lähettäminen", Vainio kirjoittaa. Hankintaprosessia tehostettiin ja välineinä alettiin käyttää sanomalehtiä, kirjeenvaihtoa, puhelinsoittoja sekä sotilasviranomaisten ja papiston apua.Sotilaallisesta toiminnastaan jääkärit kertoivat niukasti. Vainio pitää tätä hyveenä, osoituksena jääkärien vaatimattomuudesta. Täydennysosaan haluttiin tietoja paitsi jääkärien itsensä vaiheista, myös heidän jälkeläisistään. Tältä osin saadut tiedot vaihtelivat niin paljon, että lopulta päädyttiin matrikkeliin sisällyttämään vain lasten lukumäärät ja sukupuolet.


title: Gebroeders Ko

text: Gebroeders Ko on alankomaalainen kahden jäsenen lauluyhtye (duo). Gebroeders Ko tunnetaan maailmalla parhaiten Basshunterin Boten Annan hollannin kielisestä versiosta Ik heb een boot.


title: Michael Collins (elokuva)

text: Michael Collins on Neil Jordanin ohjaama elämäkerrallinen draamaelokuva, joka kertoo irlantilaisesta vapaustaistelija Michael Collinsista. Elokuva valmistui vuonna 1996 ja nimiroolissa on Liam Neeson.


title: Michael Collins (elokuva)

text: Michael Collins on tositapahtumiin perustuva elokuva samannimisen Irlannin kansallissankarin elämästä. Elokuva alkaa vuoden 1916 Irlannin pääsiäiskapinan surullisesta lopusta, brittiläisten miehittäjien väkivaltaisista toimista irlantilaisten kansannousua vastaan. Pääsiäiskapinan epäonnistuminen tai vankila ei lannista Michael Collinsia (Liam Neeson) vaan tämä jatkaa taistelua vankilasta päästyään ja voittaa irlantilaisten luottamuksen puolelleen loistavana puhujana, Collins johtaa IRA:n aseellista toimintaa voitokkaasti brittejä vastaan läpi monien ratsioiden ja kahakoiden. Collins, joka kutsuu itseään ”sekasortoministeriksi” terrorisoi brittien siirtomaaherruutta ja niittää mainetta näiden kustannuksella. Lopulta nurkkaan ajetut britit suostuvat neuvotteluihin Collinsin luoman sekasorron ansiosta ja tämä lähetetään Lontooseen neuvottelemaan. Neuvottelujen seurauksena Iso-Britannia suostuu tunnustamaan Irlannin vapaavaltion. Collinsin varjoon jäänyt kateellinen Eamon de Valera (Alan Rickman) syyttää Collinsia maanpetoksesta, koska tämä ei saanut neuvoteltua Irlannille täydellistä itsenäisyyttä ja kiihottaa kansaa tätä vastaan. Erimielisyyksistä syntyy surullisenkuuluisa Irlannin verinen sisällissota, joka vaatii uhrinsa, myös Collinsin. Collins joutuu petetyksi ja uhraa itsensä rauhan vuoksi. Kaiken väkivallan keskellä pilkottaa kaunis rakkaustarina Kitty Kiernanin (Julia Roberts) ja Collinsin välillä, mutta se saa kuitenkin traagisen lopun.


title: Michael Collins (elokuva)

text: Elokuvan henkilösuhteet on kuvattu selkeästi ja katsojaystävällisesti, siitä saa hyvän kuvan Michaelin suhteista suurmiehiin kuten Irlannin tulevaan presidenttiin Eamon de Valeraan ja moneen muuhun tulevaan IRA:n johtohahmoon. Elokuvassa on myös hyvin nähtävänä Micahelin ystävyyssuhde Harry Bolandiin (Aidan Quinn), joka muuttuu vihamieliseksi Kitty Kiernanin rakkauden takia ja johtaa lopulta Bolandin kuolemaan. Elokuvassa on havaittavissa tietynlainen klassinen ”hyvä-paha” asetelma, Jordan on kuitenkin omalla tavallaan antanut suhteille monipuolisemman säväyksen eikä ole sortunut Hollywood-tyyliseen mustavalkoiseen vastakkainasetteluun.


title: Michael Collins (elokuva)

text: Elokuva sai kaksi Oscar-ehdokkuutta ja, voitti LAFCA-palkinnon parhaasta kuvauksesta, Evening Standard British Film Awardsin palkinnon parhaasta pääroolista, Venetsian filmifestivaaleilla Kultaisen leijonan ohjauksesta sekä Volpi Cupin parhaasta pääosaroolista.


title: Presque vu

text: Presque vu (ranskaa, suomeksi 'melkein nähty') tarkoittaa sitä, että yksilö lähes muistaa jonkin asian mutta ei kuitenkaan muista. "Kielen päällä" -tunnetta voidaan sanoa "presque vu" -ilmiöksi. Ilmiöstä puhutaan kansankielisesti "kielen päällä olemisena". Yleensä "presque vuta" luonnehditaan erittäin turhauttavaksi, sillä asia, jonka haluaisi palauttaa mieleen, jää kovasta yrityksestä huolimatta muistamatta ja voi jäädä vaivaamaan yksilöä pitkäksikin aikaa.


title: Presque vu

text: Ilmiötä kuvaili 1800-luvulla kirjailija Anton Tšehov novellissaan "Hevosenkaltainen sukunimi" (1885). Psykologi William James tarkasteli sitä teoksessaan "The Principles of Psychology" (1890). Psykoanalyysin perustaja Sigmund Freud tutki kirjassaan "Arkielämämme psykopatologiaa" (1901) tiedostumattomia psyykkisiä tekijöitä, jotka estävät tuttujen asioiden mieleenpalauttamista.


title: CMMI

text: Capability Maturity Model Integration (CMMI) on tuotekehityksen kypsyysmalli, joka sisältää 22 (25) avainprosessialuetta, joiden pitäisi sisältyä yrityksen tuotekehitysprosesseihin ja käytäntöihin. Kypsyysmalleissa toiminnan kehittäminen jaotellaan tasoihin (askelmiin), joita kiivetään ylöspäin - tähdäten kypsempään,järjestälmälliseen toimintaan. Epäkypsässä organisaatiossa prosessit ovat kertaluonteisia, improvisoituja. Kypsissä organisaatioissa prosessit ovat dokumentoituja, toistettavia, johdettuja ja optimoituja. Prosessien on oltava myös koulutettuja, käyttöönotettuja, tuettuja ja mitattuja.


title: CMMI

text: CMMI-kypsyysmallia voidaan noudattaa joko tasoittaisena () tai jatkuvana () versiona. Molemmat versiot sisältävät kaikki 22 prosessialuetta. Eri kypsyystasoilla keskitytään eri prosessialueiden parantamiseen. Jokaiseen prosessialueeseen kuuluu sekä yleisiä että erityisiä tavoitteita ja käytäntöjä. Prosessialue katsotaan täytetyksi, kun kaikki yleiset ja erityiset tavoitteet ja käytännöt saadaan täytettyä.


title: CMMI

text: CMMI-mallia käytetään siis sekä organisaation kypsyystason määrittämiseen (esimerkiksi alihankkijaa arvioitaessa) että tuotekehitysorganisaation laatujohtamisen ja prosessinkehittämisen viitekehyksenä, kertomaan minkälaisia käytäntöjä organisaation prosesseihin kannattaisi vielä lisätä. Malli on koostettu parhaiden käytäntöjen pohjalta (benchmarking).


title: Abbotsford

text: Abbotsford on kaupunki Brittiläisessä Kolumbiassa Kanadassa, aivan Yhdysvaltojen rajan tuntumassa. Sen väkiluku on noin 133 500 (2011), joten se on provinssin viidenneksi suurin kaupunki. Kaupunkiin on muuttanut paljon siirtolaisia Etelä-Aasiasta ja vain 71 % asukkaista puhuu englantia ensimmäisenä kielenään.


title: Abbotsford

text: Abbotsfordin kylä perustettiin vuonna 1892, ja se sai nimensä rautatieyhtiön johtajan mukaan ja pääministerin veljen mukaan. Vuonna 1995 Abbotsfordiin liitettiin ympäröiviä kuntia ja se sai kaupunkioikeudet.


title: Abbotsford

text: Abbostrfordin suurin työllistäjä on maatalous ja siihen liittyvät elinkeinot.


title: Urpo Ylönen -palkinto

text: Urpo Ylönen -palkinto on jääkiekon SM-liigan vuosittain parhaalle maalivahdille myöntämä tunnustuspalkinto. Palkinnon valitsevat urheilutoimittajat. Ensimmäisen kerran se myönnettiin kaudella 1977–78. Vuonna 1995 sille annettiin nykyinen nimi kunnianosoituksena maalivahti Urpo Ylöselle.


title: Karuselli (täsmennyssivu)

text: Karuselli voi tarkoittaa seuraavia asioita:


title: Brampton

text: Kaupungin tunnetuin elinkeino on kasvihuoneviljely ja erityisesti leikkokukkien kasvatus.


title: AIK Fotboll

text: AIK Fotboll on vuonna 1896 perustettu ruotsalainen jalkapalloseura, joka kuuluu jaoksena vuonna 1891 perustettuun AIK-urheiluseuraan. Seuran kotikaupunki on Solna.


title: AIK Fotboll

text: AIK on 11 Ruotsin-mestaruudellaan ja 79 kaudellaan Allsvenskanin maratontaulukossa kolmas. Ensimmäisen jalkapallomestaruutensa seura voitti jo vuonna 1900 ja uudelleen heti seuraavana vuonna. Mestaruuksista viisi on tullut nykyisen, vuonna 1924 perustetun Allsvenskan-mestaruussarjan aikana. AIK on myös pelannut Mestarien liigassa vuonna 1999 ja voittanut Ruotsin cupin kahdeksan kertaa.


title: AIK Fotboll

text: AIK on pelanut kotiottelunsa vuodesta 2013 Friends Arenalla, jonne mahtuu noin 54 329 katsojaa.


title: AIK Fotboll

text: AIK:n päävärit ovat musta ja keltainen. Valkoinen on vaihtoehtoinen väri.


title: AIK Fotboll

text: AIK on perinteisesti kiinnostanut yleisöä ja sillä on ollut 34 kaudella Ruotsin suurin yleisömäärä. Siihen ei ole mikään muu ruotsalaisseura pystynyt. Asiaa kuvastaa myös hyvin se, että kaudella 2005 seuran yleisökeskiarvo oli koko Ruotsin neljänneksi suurin huolimatta siitä, että se ei edes pelannut kyseisellä kaudella pääsarjassa, vaan Ruotsin toiseksi ylimmällä sarjatasolla.


title: AIK Fotboll

text: AIK omaa suurimman kannattajamäärän Ruotsissa. Seuran tärkeimmät kannattajaryhmät ovat Black Army, Smokinglirarna, Ultras Nord, Firman Boys ja Sol Invictus.


title: AIK Fotboll

text: Black Army - Tukholma (Black Army - Stockholm), ennen "AIK Black Army", on AIK:n suurin kannattajayhdistys. Black Army on perustettu vuonna 1981 ja perustajina toimivat Jonas Almqvist, Gösta Mölleby, Jan Schensström sekä Roger Nilsson. Ryhmä on nimetty Manchester Unitedin kannattajien "Red Army" mukaan.


title: AIK Fotboll

text: "Päivitetty 14. elokuuta 2018."


title: AIK Fotboll

text: "Päivitetty 31. elokuuta 2018."Seuran päävastustaja on Djurgården, joka on myös perustettu 1891, vain muutama viikko AIK:n perustamisen jälkeen. Seurojen väliset paikallisottelut on joskus listattu kymmenen parhaan joukkoon Euroopassa. Toinen ankara kilpailija on Hammarby IF, joka on myös Tukholmasta. Suurin Tukholman ulkopuolinen kilpailija on IFK Göteborg. AIK:n ja IFK Göteborgin väliset ottelut ovat hyvin usein johtaneet koviin tappeluhin ja mellakoihin kannattajien välillä. Vuonna 2002 kuollut IFK Göteborgin kannattaja oli Ruotsin ensimmäinen kannattajien välisissä yhteenotoissa surmansa saanut henkilö.


title: Jeffrey Sachs

text: Jeffrey David Sachs (s. 5. marraskuuta 1954, Detroit, Michigan) on yhdysvaltalainen ekonomisti.


title: Jeffrey Sachs

text: Sachs toimii Columbian yliopiston The Earth Instituten johtajana. Aiemmin hän on opiskellut ja työskennellyt Harvardin yliopistossa.


title: Jeffrey Sachs

text: Sachs on toiminut useiden valtioiden ja kansainvälisten järjestöjen neuvonantajana.


title: Jeffrey Sachs

text:
Sachs kutsuttiin Boliviaan 1985 presidentti Víctor Paz Estenssoron ja hänen talouspoliittisen neuvonantajansa de Lozadan avuksi taistelemaan hyperinflaatiota vastaan. Maassa alettiin toteuttaa tiukkaa rakennesopeutusta, valtionyritykset yksityistettiin, valtionhallinnon menoja ja työpaikkoja karsittiin ja finanssipuolta modernisoitiin. Mm. puolet maan 40 000 tinakaivostyöläisestä joukkoirtisanottiin vuonna 1985. Kansainvälisen valuuttarahaston IMF:n mukaan Bolivia oli makrotaloudellisten uudistusten mallimaa, ja Sachsin suunnittelemaa inflaatiokuria kutsuttiin ”Bolivian ihmeeksi”.
Kahdessa vuodessa inflaatio laski 20 000 %:sta vuodessa 11 %:iin.


title: Jeffrey Sachs

text: Sachs alkoi neuvoa Puolan Solidaarisuus-liikettä 1989 ennen sen nousua hallitusvastuuseen elokuussa 1989. 1. tammikuuta 1990 Puolassa otettiin käyttöön ns. "šokkiterapia", nopeat liberaalit talousuudistukset. Puolan elintaso kohosi "20 vuodessa enemmän kuin missään muualla" ja vuonna 2008 Puolan bruttokansantuote oli 77 % korkeampi kuin 1989.


title: Jeffrey Sachs

text: Puolan malli yritettiin toistaa Venäjällä 1991 jälkeen. Sachs oli paikalla Jeltsinin hajottaessa Neuvostoliiton ja aloitti talousuudistukset Jegor Gaidarin kanssa. Ulkomaiset säätiöt olivat saaneet jalansijan maassa jo Mihail Gorbatsovin aikana. Poliittisista syistä uudistuksia tehtiin kuitenkin paljon vähemmän ja osa niistäkin vedettiin takaisin, mutta valtion omaisuus onnistuttiin yksityistämään maassa toimiville ja kansainvälisille toimijoille Anatoli Tsubaisin ohjaamana.


title: Jeffrey Sachs

text: Time-lehti nosti Sachsin maailman sadan vaikutusvaltaisimman ihmisen listalle vuosina 2004 ja 2005.


title: Paukkaja

text: Paukkaja on yksi Joensuun kylistä entisen Enon kunnan alueella Pohjois-Karjalassa, kantatien 73 ja Pielisjoen varrella. Paukkajalta on Uimaharjuun matkaa 7 kilometriä, Enon keskustaan 8 kilometriä ja Joensuuhun 42 kilometriä ja Lieksaan noin 55 kilometriä.


title: Paukkaja

text: Vuonna 1906 Ilomantsin Metsäkiinteistö Oy rakensi neliraamisen höyrysahan Pielisjoen rantaan, Paukkajalle. Tätä sahaa ei koskaan ehditty käynnistää, sillä keväällä 1907, juuri edellisenä yönä, kun saha olisi pitänyt käynnistää, Ab W Gutzeit & Co osti koko yhtiön, sen mukana myös Paukkajan sahan. Paukkajan sahan uusi omistaja myi käyttämättömät koneet ja purki sahan. Jäljelle jäi vain savupiippu ja pienikokoinen halkosaha, joka työllisti vain muutaman henkilön.


title: Paukkaja

text: Vuosina 1924–1925 samalle paikalle rakensi Enso-Gutzeit Oy:n metsäosasto yksiraamisen höyrysahan. Tällä sahalla oli tarkoitus sahata tukkeja, joita ei kokonsa takia kannattanut uittaa Kotkaan asti. Sahan hoitaja Christian Hallberg asui Marjosaaren talossa, jossa toimi myös sahan konttori. Kyseinen rakennus on edelleen nähtävissä Paukkajan Marjosaaressa. Voimaa sahaan tuottivat kaksi suurta laivan höyrykonetta, joiden pyörittämältä pääakselilta voima siirtyi hihnojen välityksellä kaikkiin sahan laitteisiin: transporttiin (kuljetin, jota pitkin tukit siirrettiin pasonkialtaasta sahaan), sahausraamiin, kanttauslaitteeseen, tasaussirkkeliin, hakkuriin ja ilmarataan.


title: Paukkaja

text: Saman katon alla toimi myös pieni kimpisaha, jossa tuotettiin ohutta, erilaisten laatikoiden valmistukseen käytettyä lautaa. Höyrykoneiden tarvitsema vesi otettiin joesta, höyrynpaineella toimivalla pumpulla. Sahan koneistoon oli liitettynä myös sähkölaitos, joka tuotti sähköä sahalle, Marjosaareen, sahan työläisten asuintaloihin ja Paukkajan rautatieasemalle. Sähköt näihin kohteisiin vedettiin vuonna 1926.


title: Paukkaja

text: Sahan toiminnan myötä Paukkajalle tuli uuden ajan ihmeitä: sähkö, puhelin ja auto. Paukkajan saha työllisti 113 ihmistä vuonna 1930. Työn perässa Paukkajalle muutti tuolloin niin paljon uusia asukkaita, että kylälle rakennettiin mm. koulu.


title: Paukkaja

text: Paukkajalle tukit uitettiin pääasiassa Koitajokea pitkin. Tukit uitettiin sahan edustalle säiliöpuomin sisään, josta ne otettiin sahan pasonki altaaseen. Pasonki altaasta tukit syötettiin transporttiin (eli kuljettimeen), joka vei ne sahaan. Alussa sahassa oli vain yksi tavallinen raami, mutta vuoden 1930 tienoilla siihen vaihdettiin ns. tuplaraami, jolloin voitiin sahata kaksi tukkia rinnakkain. Raamin läpi mentyään jo laudoiksi tai lankuiksi muuttunut tukki joutui kanttauslaitteeseen, jossa laudoista ja lankuista poistettiin niiden syrjissä olevat rintapalat. Seuraavaksi puutavara tasattiin määrämittaiseksi. Sen jälkeen tavara vietiin lautatarhaan varastoitavaksi. Sahan toiminta lopetettiin vuonna 1938, jolloin koneet vietiin pois ja rakennukset jäivät autioiksi. Sahan toiminnan loputtua jäivät ilman sähköä, jo aiemmin sähköstämättä olleen muun kylän ohella, myös Jerikot, Paukkajan asema ja Marjosaari, aina Pamilon voimalaitoksen valmistumiseen asti.


title: Paukkaja

text: Jatkosodan lopulla vuonna 1944 sahaa käytettiin kaatuneiden "käsittelykeskuksena", jonne kaatuneet tuotiin rintamalta autolla tai junalla. Sahan tiloissa kaatuneet pestiin, laitettiin arkuihin ja lähetettiin kotiseutunsa multiin.


title: Paukkaja

text: Sahan rakentamisen myötä Paukkaja kasvoi, minkä vaikutuksena myös kylän väkiluku kasvoi niin, että katsottiin tarpeelliseksi saada Paukkajalle oma kansakoulu. Asiasta riideltiin monia vuosia ja vasta vuonna 1929 saatiin päätös kansakoulun rakentamisesta. Koulunkäynti aloitettiin jo samana syksynä ja väliaikaisenä koulutilana pidettiin juuri valmistunutta Paukkajan työväentaloa. Antti Mielonen aloitti Enon kunnan ensimmäisen kivirakenteisen koulun rakennustyöt ratamestari Kauppisen laatimien piirustusten mukaisesti. Uuden koulun vihkiäiset pidettiin 28.9.1930. Jo vuonna 1937 koulurakennuksessa teetettiin kunnostus, jonka kustannukset olivat 39 417 mk.


title: Paukkaja

text: Sotavuodet vaikuttivat Paukkajan koulun toimintaa seuraavasti: Vuonna 1939 koulutyö keskeytettiin sodan takia joulukuusta lukuvuoden loppuun asti. Sodan loppumisesta, maaliskuusta 1940 elokuulle koulu toimi sotilasmajoituksena. Vuonna 1941 alakoulua ei pidetty, sillä opettaja Maija Nuutinen oli lottana töissä rintamalla. Samana vuonna oli myös ylä- ja jatkokoulussa häiriöitä koulu tarpeiden puuttumisen takia. Alakoulu keskeytyi vielä pariin otteeseen syyskuussa 1944 sotilasmajoituksen vuoksi.


title: Paukkaja

text: Vuosina 1950–1960 jouduttiin siirtämään koululaisia Paukkajan työväentalon vuokratiloihin ns. suurten ikäloukkien vuoksi. Vuonna 1958 koulu sai oman puhelimen.


title: Paukkaja

text: Oppilasmäärä pieneni vuosi vuodelta, sillä nuorta väkea ja lapsiperheitä ei saatu jäämään kylälle huonon työllisyystilanteen takia. Vuonna 1991 Enon kunnan päättäjät lakkauttivat Paukkajan koulun. Koulu oli toiminut 62 vuotta.


title: Paukkaja

text: Paukkajalla toimii aktiivinen kesäteatteri. Paukkajan Teatteri on koko toimintansa ajan ollut kansalaisopiston näytelmäryhmä: tällä hetkellä taustalla on Joensuun seudun kansalaisopisto. Kesäteatterikaudesta vastaa Paukkajan teatteriyhdistys ry. Taiteellisena johtajana on teatteriohjaaja Lauri Jänis.


title: Paukkaja

text:
Kesäteatteri sijaitsee Pielisjoen rannassa Paukkajan satamassa. Teatterin katsomo ja näyttämö on katettu.
Kesäteatterin vieressä on Jokipirtin majatalo.


title: Gandharan kulttuuri

text: Gandharan kulttuuri (tunnetaan myös nimellä Swatin kulttuuri) oli varhainen indoiranilainen kulttuuri noin 1600–500 eaa. Se vaikutti nykyisen Peshawarin lähistöillä. Tuolta ajalta on löydetty hautoja, joissa on vainajia polvet koukuissa ja uurniin haudattuna. Niinpä kulttuuria pidetään ainakin myöhemmissä vaiheissaan yleensä arjalaisvaikutteisena.


title: Gandharan kulttuuri

text: Gandharan kulttuuria edelsi esiharappalainen ja harappalainen kulttuuri. Varhaiset kulttuurit, muun muassa indus-kulttuuri, levitti vaikutuksensa tänne. Alueella viljeltiin jo varhain riisiä.


title: Gandharan kulttuuri

text: Gandharan kulttuuri vallitsi pohjoisen Induslaakson ja Afganistanin itäisten vuorien rajalla pohjoisessa Pakistanissa aivan Himalajasta länteen noin 1600-500 eaa.


title: Gandharan kulttuuri

text:
Kulttuuri levisi Swat- ja Dir-joelle pohjoisessa sekä Taxilajoelle kaakossa, ja Gomaljoelle etelässä. Nämä joet ovat Induksen haaran Sindhujoen latvoilla.
Kulttuurille oli ominaista vainajien polttohautaaminen uurniin, joissa oli vainajan kasvot tyyliteltynä kohokuvana. Kulttuuri nousi Gandharan alueella noin 1500 eaa. Tämän kulttuurin yhteyksistä muihin ajan kulttuureihin on huomattavaa väittelyä. Jotkut tutkijat pitävät Gandharan kulttuuria indoiranilaisena eli arjalaisena.


title: Gandharan kulttuuri

text: Parpolan mukaan paimentolaisten Gandharan kulttuuriin liittyvää arjalaista asutusta olisi ollut Luoteis-Pakistanissa Swatin seuduilla noin 1600 eaa. ja seuraavassa vaiheessa noin 1300 eaa. Gandharan haudat levisivät Pohjois-Punjabiin. Tämä toinen aalto liittyi puru- ja bharata-heimojen saapumiseen ehkä Kandaharin seuduilta sikäläisen Sarasvati-joen varrelta. Nämä arjalaiset hyökkäsivät myös BMAC-kulttuurin kimppuun.Italialaisten tekemä Swatin kulttuurin jako


title: Gandharan kulttuuri

text: Ajoitukset ovat edelleen verraten epätarkkoja.Näihin aikoihin suuret kaupunkikeskukset hajosivat


title: Bola Ige

text: Bola Ige (13. syyskuuta 1930 – 23. joulukuuta 2001) oli nigerialainen poliitikko ja lakimies, etniseltä taustaltaan joruba.


title: Bola Ige

text: Ige toimi Oyon osavaltion kuvernöörinä vuosina 1979–1983. Hänet nimitettiin Nigerian oikeusministeriksi ja -kansleriksi vuonna 2000. Ige toimi tässä virassa kuolemaansa saakka.


title: Bola Ige

text: 71-vuotias Ige surmattiin 23. joulukuuta 2001. Ampujat olivat tunkeutuneet yöllä hänen asuntoonsa Ibadanissa.


title: Leytenlahden taistelu

text: Leytenlahden taistelut Tyynenmeren sodassa toisessa maailmansodassa käytiin Yhdysvaltain ja Japanin välillä 20. lokakuuta 1944 alkaen Filippiinien saariryhmän itäpuolella.


title: Leytenlahden taistelu

text: Vuoden 1944 kesän ja alkusyksyn aikana Yhdysvaltain joukot olivat saaneet jalansijan Uudella-Guinealla ja Mariaaneilla sekä valloittaneet Morotain saaren ja Ulithin atollin.


title: Leytenlahden taistelu

text: Seuraavaksi suunnattiin Filippiineille, mistä voitiin uhata sekä Japanin kotisaaria että sen yhteyksiä Kaakkois-Aasiaan. Syyskuussa päätettiin, että Samarin ja Mindanaon saarten välissä olevalle Leyten saarelle tehtäisiin maihinnousu 20. lokakuuta.


title: Leytenlahden taistelu

text: Maihinnousua johti kenraali Douglas MacArthur ja sen suoritti Yhdysvaltain 6. armeija tukenaan amiraali Thomas Kinkaidin Yhdysvaltain 7. laivasto. Strategisena tukena oli lisäksi amiraali William Halseyn Yhdysvaltain 3. laivasto.


title: Leytenlahden taistelu

text:
7. laivastoon kuului muun muassa
3. laivastoon kuului muun muassa


title: Leytenlahden taistelu

text: Huomattavaa on, että runsas kaksi vuotta aiemmin Midwayn taistelun jälkeen Yhdysvalloilla oli kaksi lentotukialusta eikä yhtään toimintakuntoista taistelulaivaa.


title: Leytenlahden taistelu

text: 10. lokakuuta 3. laivaston tukialuskoneet tekivät voimakkaan hyökkäyksen Riukiu-saarille. Syntyneissä taisteluissa tuhoutui satakunta japanilaiskonetta ja 21 yhdysvaltalaiskonetta. Pääosa yhdysvaltalaismiehistöistä pelastettiin paikalla varta vasten olleisiin sukellusveneisiin ja vesitasoilla.


title: Leytenlahden taistelu

text: 12. lokakuuta yhdysvaltalaiset pommittivat Formosaa ja japanilaiset ryhtyivät vastahyökkäyksiin 3. laivastoa vastaan. Vastahyökkäykset jatkuivat muutaman päivän ja niissä vaurioitui pahasti kaksi risteilijää, mutta japanilaiset menettivät noin 500 lentokonetta, yleensä miehistöineen.


title: Leytenlahden taistelu

text: 20. lokakuuta 6. armeija nousi maihin neljän divisioonan voimalla Leyten saarelle suuremmitta vaikeuksitta ja etenivät sisämaahan. 7. laivaston tukialusten lentokoneet tukivat hyökkäystä.


title: Leytenlahden taistelu

text: Kun maihinnousu Filippiineille tuli ilmeiseksi, lähetti Japanin laivasto 18. lokakuuta päävoimansa taisteluun. Voimat koostuivat seuraavista:Kuritan siirtyessä Sibujanin merelle hänen osastonsa joutui 23. lokakuuta Palawanin edustalla Yhdysvaltain laivaston sukellusveneiden "USS Dacen" ja "USS Darterin" hyökkäysten kohteeksi. Sukellusveneet vaurioittivat niin pahoin lentotukialus "Takaoa", että se oli lähetettävä takaisin ja lisäksi ne upottivat Kuritan lippulaivana toimineen raskaan risteilijä "Atagon" sekä raskaan risteilijän "Mayan".


title: Leytenlahden taistelu

text: Amiraali Kuritan osasto saapui Sibuyaninmerelle 24. lokakuuta. Yhdysvaltalaiset tukialuskoneet tekivät useita ilmahyökkäyksiä, joissa tuhottiin taistelulaiva Musashi ja vaurioitettiin pahasti yhtä risteilijää, joka joutui perääntymään.


title: Leytenlahden taistelu

text: Yhdysvaltalaiset olettivat ryhmän tuhotuksi ja perääntyvän. Samaan aikaan yhdysvaltalaiset havaitsivat pohjoisessa Ozawan ryhmän laivoja, joten amiraali Halsey suuntasi 3. laivaston pohjoiseen hyökätäkseen niiden kimppuun. San Bernardinon salmi Sibujanin mereltä Samarin saaren pohjoispuolelle jäi täten vartiotta. Siitä seurasi jäljempänä kuvattu Samarin saaren taistelu. Japanilaiset olivat virittäneet ansan, jossa syöttinä toimiva Ozawan ryhmä houkutteli amerikkalaiset jättämään San Bernardinon salmen ja maihinnousujoukkojen selustan suojattomaksi.


title: Leytenlahden taistelu

text: Vara-amiraali Nishimuran osasto saapui Surigaonsalmeen aamulla 25. lokakuuta. Sitä vastassa oli amiraali Oldendorfin vahva 7. laivaston osasto, joka ruhjoi japanilaiset pahoin. Kaksi taistelulaivaa ja useita risteilijöitä upposi lähes ilman omia tappioita.


title: Leytenlahden taistelu

text: Taistelu oli historian toistaiseksi viimeinen, jossa päästiin ”"vetämään poikkiviiva T-kirjaimen päälle"” eli Yhdysvaltain laivaston raskas osasto oli viholliseen nähden poikittain ja pystyi ampumaan koko aseistuksellaan ja sitä vastoin japanilaiset pystyivät käyttämään vain eteenpäin suunnattuja aseitaan.